Agensi kementerian pengangkutan diminta siap siaga gelombang kedua banjir

Semua agensi di bawah Kementerian Pengangkutan diminta supaya bersiap siaga berdepan gelombang kedua banjir dalam negara, kata Menteri Pengangkutan Wee Ka Siong.Wee berkata beliau telah berbincang dengan Ketua Setiausaha kementerian itu supaya kesemua agensi berkenaan membuat persediaan awal berdepan banjir.Menurut Wee, beliau sudah meminta semua agensi untuk melihat situasi semasa dan memaklumkan perkembangan kepada pihak kementerian, dengan setiap langkah yang diambil perlu berdasarkan SOP (prosedur operasi standard) ditetapkan.“Salah satunya sepertimana yang telah dilakukan oleh CEO ataupun presiden Prasarana (Prasarana Malaysia Berhad) iaitu apabila dalam keadaan terdesak, rakyat tiada tempat nak pergi, terpaksa lari ke stesen.Jadi itulah tempat yang mereka berteduh, itulah tempat yang kita sudi menerima mereka, dan kita akan atur untuk bagaimana kita nak jadikan tempat itu sebagai PPS (pusat pemindahan sementara), ini sebagai satu contoh,” katanya kepada pemberita hari ini.Semalam, Perdana Menteri Ismail Sabri Yaakob memaklumkan kerajaan bersetuju mewujudkan pasukan petugas khas pasca banjir dan untuk persediaan menghadapi banjir gelombang kedua.Wee berkata agensi di bawah kementerian pengangkutan akan membantu sedaya upaya dan sudah bersiap siaga membantu mangsa banjir.“Beberapa negeri pun saya rasa mereka ada mesyuarat dan pagi tadi saya berbincang dengan beberapa pihak, dan saya nampak persediaan kita memang teratur, untuk perkhidmatan pengangkutan awam, seperti bas dan rel, kita sentiasa memantau.“Apabila banjir berlaku dan ada stesen tertentu terpaksa ditutup kerana air yang deras, atas faktor keselamatan, kita akan pastikan ianya akan dilakukan mengikut SOP,” katanya.Katanya ia termasuk KTMB (Keretapi Tanah Melayu Berhad), APAD (Agensi Pengangkutan Awam Darat), JPJ (Jabatan Pengangkutan Jalan) dan Jabatan Laut bersiap siaga untuk membantu.Pada 21 Disember, Wee dilaporkan berkata mangsa banjir diberi pengecualian daripada membayar yuran penggantian lesen kenderaan motor (LKM), lesen memandu Malaysia (LMM) dan sijil pemilikan kenderaan (VOC).Menurut Wee, tiada tempoh ditetapkan bagi mangsa menggantikan dokumen berkenaan memandangkan masing-masing mempunyai urusan penting lain seperti menguruskan rumah dan keluarga.


Malaysia belum sampai ke tahap krisis makanan, kata Mafi

Kementerian pertanian dan industri makanan (Mafi) hari ini memberi jaminan bahawa bekalan makanan dalam negara masih mencukupi dan negara belum sampai ke peringkat krisis makanan seperti yang didakwa sesetengah pihak.Timbalan Ketua Setiausaha (Pembangunan) Mafi Badrul Hisham Mohd berkata meskipun terdapat sedikit gangguan terhadap bekalan makanan khususnya ayam dan gandum, namun ia tidak menjejaskan bekalan negara.“Ini kerana sekitar 94% pengeluaran ayam adalah untuk bekalan tempatan manakala 6% sahaja untuk eksport. “Secara keseluruhan, negara kita mengeluarkan sekitar 54 juta ekor ayam sebulan dan kapasiti mengeluaran ini boleh menampung keseluruhan keperluan rakyat,” katanya ketika menjadi tetamu program Koresponden Bernama terbitan Bernama TV bertajuk “Krisis Makanan: Apakah Jaminan Mafi Terhadap Sekuriti Makanan Negara?” hari ini.Beliau berkata selain itu, sekitar 72% daripada keseluruhan perbelanjaan menternak ayam adalah makanan dan makanan ayam ini diimport dari luar negara seperti Brazil dan Argentina.“Jagung bijian yang digunakan untuk makanan ayam kita tidak tanam lagi di Malaysia secara besar-besaran dan oleh sebab itu, Mafi ke arah mengindustrikan jagung bijian supaya kita dapat menyelesaikan isu import jagung bijian dari luar negara,” katanya.Badrul turut mencadangkan agar pengeluar sawit misalnya memperuntukkan sedikit daripada keluasan tanah ladang untuk penanaman jagung bijian sebagai langkah mengurangkan kebergantungan negara kepada jagung bijian dari luar negara yang memakan kos yang tinggi.Dalam pada itu, mengulas mengenai isu gandum pula, Badrul berkata keputusan India mengenakan sekatan eksport gandum tidak memberi kesan memandangkan sumber utama bekalan gandum negara datang daripada Australia, Amerika Syarikat dan negara-negara lain.Katanya, India hanya mengeksport sekitar 1.9% sahaja bekalan gandum mereka untuk pasaran dalam negara.Sementara itu, Badrul berkata Mafi dan kementerian perdagangan dalam negeri dan hal ehwal pengguna (KPDNHEP) sedang berusaha mengatasi isu ini bagi memastikan rakyat mendapat bekalan makanan yang mencukupi.


Gelombang kedua Covid-19 di India dijangka memuncak pada Mei depan

Gelombang kedua pandemik Covid-19 di India diramal mencapai tahap puncak pada pertengahan Mei, lapor Xinhua memetik media tempatan.Unjuran yang dibentangkan dalam mesyuarat antara Perdana Menteri Narendra Modi dan ketua menteri dari negeri paling teruk terjejas menunjukkan selepas Maharashtra, Gujarat dan New Delhi, Uttar Pradesh bakal menjadi satu lagi titik panas dengan lebih 190,000 kes baharu dilaporkan setiap hari.Kes Covid-19 harian di negara Asia itu dijangka meningkat menjadi 500,000 dan beransur reda antara Jun dan Julai.Ramalan itu disampaikan seorang pegawai kanan kerajaan persekutuan pada mesyuarat berkenaan, dengan pegawai bersetuju “negeri-negeri yang berpenduduk padat terdedah kepada risiko; dan, infrastruktur kesihatan di negeri-negeri tidak cukup untuk menangani senario serius ketika ini.”Uttar Pradesh dianggarkan mengalami kekurangan sekitar 16,752 katil hospital dengan alat bekalan oksigen, 3,061 katil unit rawatan rapi, dan sekurang-kurangnya 1,538 ventilator.Jumlah jangkitan terus meningkat di India setiap hari, kerajaan persekutuan telah memutuskan untuk melaksanakan sekatan pergerakan sepenuhnya bagi membendung keadaan yang semakin buruk.Pada Ahad, kes Covid-19 mencecah 16,960,172 dengan 349,691 kes baharu direkodkan dalam tempoh 24 jam, hari keempat berturut-turut lebih 300,000 kes didaftarkan dalam sehari.


PBB bersiap hantar pasukan tenaga atom ke loji nuklear Ukraine

Pertubuhan Bangsa-Bangsa Bersatu (PBB) pada Selasa memaklumkan badan dunia itu sedang membuat persiapan untuk menghantar pasukan Agensi Tenaga Atom Antarabangsa (IAEA) ke loji kuasa nuklear Zaporizhzhia di Ukraine bagi tujuan pemeriksaan.
Loji kuasa nuklear terbesar Eropah itu telah dibedil beberapa kali, menimbulkan kebimbangan mengenai ancaman bencana nuklear, lapor Agensi Anadolu (AA).
Rusia dan Ukraine saling tuduh menuduh terhadap serangan ke atas kemudahan nuklear itu.
Pada mesyuarat tergempar Majlis Keselamatan, Setiausaha Agung PBB bagi Hal Ehwal Politik dan Pembangunan Keamanan Rosemary DiCarlo menyuarakan kebimbangan mengenai situasi berbahaya di dalam dan sekitar loji nuklear.
''Malangnya, kami terus menyaksikan insiden membimbangkan melibatkan loji itu.
“Jika insiden sebegini berterusan atau meningkat, kita boleh menghadapi bencana,” kata DiCarlo.
Selain menyeru agar lokasi itu dijadikan zon bebas tentera dan senjata, beliau turut menggesa Rusia dan Ukraine menyediakan akses segera, selamat dan tanpa halangan kepada badan pemantau PBB itu.
Beliau berkata terdapat keperluan mendesak agar mengembalikan semula status Zaporizhzhya sebagai infrastruktur awam dan untuk memastikan keselamatan di kawasan itu.
"Sebarang potensi yang boleh mengakibatkan kerosakan kepada Zaporizhzhya atau mana-mana kemudahan nuklear lain di Ukraine boleh membawa bencana, bukan sahaja untuk kawasan berhampiran, tetapi di rantau ini dan selainnya."
Rusia menguasai kemudahan itu pada 4 Mac, kira-kira dua minggu selepas memulakan operasi ketenteraan ke atas Ukraine.
Utusan PBB Rusia menuduh Ukraine menyerang loji nuklear menggunakan senjata buatan Amerika.
Duta Ukraine ke PBB mengalu-alukan kesediaan IAEA untuk menghantar misi ke tapak nuklear dan berkata lawatan itu perlu mematuhi undang-undang negara Ukraine.
Sergiy Kyslytsya menggesa IAEA untuk mempertimbangkan kehadiran pakar di loji kuasa nuklear Zaporizhzhya secara tetap sehingga Ukraine memperoleh kawalan penuh ke atas tapak itu.


PN pertimbang kerjasama jika PH lakukan rombakan besar-besaran, kata Muhyiddin

Kerjasama dengan Pakatan Harapan (PH) boleh dipertimbangkan sekiranya berlaku rombakan besar-besaran dalam gabungan itu, kata Pengerusi Perikatan Nasional (PN) Muhyiddin Yassin.Muhyiddin berkata berdasarkan pengalamannya bersama PH sebelum ini, tidak mungkin PN boleh bekerjasama dengan gabungan itu dalam bentuk sedia ada.“Bukannya kita tak suka perpaduan, cuma ada banyak perbezaan ketara,” katanya pada sidang media Perhimpunan Agung tahunan ke-4 Bersatu di Kuala Lumpur hari ini.“Dulu saya ada pengalaman di situ, sebab itu kita buat keputusan untuk meninggalkan PH.”Beliau berkata demikian ketika ditanya mengenai cadangan bekas ketua menteri Melaka, Idris Haron supaya PH dan PN bekerjasama pada Pilihan Raya Umum ke-15 (PRU15).Idris yang merupakan calon PH tewas ketika Pilihan Raya Negeri (PRN) Melaka baru-baru ini menyatakan agak sukar untuk gabungan itu mendapatkan sokongan sekiranya gabungan itu memilih untuk bergerak sendirian tanpa kerjasama parti lain.Sebelum penubuhan PN, Bersatu merupakan anggota PH yang bersama-sama menumbangkan Barisan Nasional pada PRU14.22 bulan selepas bersama kerajaan PH, Bersatu meninggalkan gabungan itu untuk membentuk kerajaan bersama Umno, PAS, GPS dan SAPP.Muhyiddin berkata, antara faktor PN tidak bersedia bekerjasama adalah disebabkan salah satu parti komponen PH dilihat sebagai parti yang tidak pro-Melayu dan Bumiputera.“Ada banyak sejarah (parti itu) mempertikaikan hak dan sebagainya.“Jadi kita tak boleh bersama mereka.“Sebab itu saya tidak fikir perkara itu boleh berlaku kecuali ada rombakan besar berlaku dalam PH,” katanya tanpa menyebut nama parti tersebut, tetapi dipercayai merujuk kepada DAP.Dalam perkembangan lain, bekas perdana menteri itu turut memberi jaminan Bersatu tidak akan “mencantas” kerusi yang disandang parti sekutu PAS, di negeri yang ditadbir parti itu pada PRU15.Katanya, PN akan pastikan tiada pertembungan berlaku sesama parti komponen dalam bagi menjamin kemenangan gabungan tersebut.“Dalam PN, kita sudah ada persefahaman tetapi kita perlu perhalusi bagaimana nak selesaikan pembahagian kerusi dalam pilihan raya akan datang.“Yang penting jangan ada pertembungan.“Kita mesti saling menghormati dan bekerjasama antara satu sama lain sebagai ramuan untuk kemenangan,” ujarnya.Mengulas lanjut, Muhyiddin berkata, kehadiran Bersatu juga sudah diketahui umum di negeri-negeri pimpinan PAS, justeru, isu pembahagian kerusi tidak akan menjadi isu.“Cara terbaik adalah mengelakkan salah faham.“Contohnya pada PRN Melaka, PN tak bertembung dan lawan sesama sendiri. Itu adalah prinsip menang bersama,” tambahnya.


Khairy ingatkan Najib kompaun tertunggak ketika bekas PM itu sindir Kit Siang

Menteri Kesihatan Khairy Jamaluddin hari ini mengingatkan Najib Razak tentang beberapa kompaun tertunggak kerana melanggar SOP Covid-19 selepas bekas perdana menteri itu mempersoalkan mengapa veteran DAP Lim Kit Siang tidak dikenakan tindakan ketika kongres parti itu baru-baru ini.Najib berkata sebelum ini Lim yang dijangkiti Covid-19 baru-baru ini dilihat memeluk anggota DAP ketika kongres parti itu di Shah Alam.“Kenapa pula artis Anugerah Juara Lagu boleh disaman (kerana) berpeluk tapi kementerian kesihatan Malaysia (KKM) tak saman DAP?” soalnya dalam tulisan di Facebook semalam.“Saya tak berniat jahat tapi geng inilah yang paling seronok tuduh saya langgar SOP sehingga (menteri kesihatan) Khairy Jamaluddin saman saya banyak kali.”Dalam tulisan di Facebook hari ini, Khairy berkata Lim sudah dikenakan kompaun kerana melanggar SOP.“KKM juga harap @NajibRazak bayar satu kompaun yang dikeluarkan semasa PRN Johor yang masih belum settle,” katanya.“Harap @NajibRazak menerima empat lagi kompaun yang dihantar melalui pos daftar yang pegawai DS enggan terima sebelum ini.”Khairy mendedahkan awal bulan ini bahawa kementeriannya mengeluarkan 42 notis kompaun kerana pelanggaran SOP semasa kempen PRN Johor, termasuk lima kepada Najib.Tambahnya, hanya satu yang berjaya diserahkan kepada Najib pada 8 Mac.


Penyeludupan dadah dari Myanmar meningkat, kata PBB

Rangkaian pengedaran dadah Asia giat menggunakan laluan laut untuk menyeludup methamphetamine keluar dari Myanmar dan meningkatkan pengeluaran ketamin ketika mereka berusaha mengembangkan perniagaan mereka, kata Pertubuhan Bangsa Bangsa Bersatu (PBB) pada Jumaat.
Menurut Pejabat PBB Mengenai Jenayah dan Dadah (UNODC) dalam laporan tahunannya, methamphetamine dari negeri Shan di timur laut Myanmar yang dilanda rampasan kuasa – pusat serantau bagi pengeluaran jenis dadah itu – diseludup menggunakan bot untuk mengelakkan rondaan lebih ketat di laluan darat melalui China dan Thailand.
Wilayah sempadan antara Myanmar, Laos dan Thailand telah lama menjadi sarang pengeluaran dan pengedaran dadah haram, terutamanya methamphetamine dan candu.
Peningkatan rondaan dadah di wilayah Yunnan di barat daya China dan di sepanjang sempadan Thailand dengan Myanmar menyebabkan penurunan rampasan dadah oleh pihak berkuasa China dan Thailand pada 2022 apabila pengedar dadah beralih ke laluan alternatif maritim.
"Penyeludup meneruskan penghantaran dalam jumlah besar melalui Laos dan utara Thailand, tetapi pada masa yang sama mereka telah mendorong bekalan besar melalui Myanmar tengah ke Laut Andaman di mana nampaknya hanya sedikit yang melihat," kata wakil wilayah UNODC Jeremy Douglas.
Laporan itu menandakan jumlah tinggi methamphetamine buatan Myanmar menuju ke Bangladesh dan India.
Pakar kesihatan berkata penggunaan dadah boleh menyebabkan paranoia, halusinasi dan tingkah laku ganas dan mereka yang terjebak boleh mengalami psikosis.
Polis di seluruh Asia Timur dan Tenggara merampas hampir 151 tan methamphetamine pada 2022, turun daripada rekod 172 tan methamphetamine yang dicatatkan pada 2021.
Harga borong dan jalanan untuk methamphetamine di seluruh rantau jatuh atau kekal pada rekod terendah pada tahun 2022.
“Rangkaian pemerdagangan serantau yang paling berkuasa mampu beroperasi dengan tanpa sebarangan halangan,” kata laporan PBB itu.
Penyelidik juga menunjukkan bukti bahawa rangkaian penyeludupan dadah sedang mencari cara mempelbagaikan apa yang mereka jual.
Pada tahun 2022, pihak berkuasa di seluruh wilayah merampas rekod 27.4 tan ketamin, ubat bius yang disalahgunakan sebagai dadah – meningkat 167% pada 2021.
"Penemuan siri makmal ketamin rahsia berskala industri, gudang pemprosesan, dan kemudahan penyimpanan di seluruh negara telah mencetuskan amaran di rantau ini," kata laporan itu.
Penghantaran besar-besaran methamphetamine dan ketamin menunjukkan kumpulan jenayah terancang cuba menolak kedua-dua ubat itu sebagai pakej untuk meningkatkan permintaan untuk anestetik, menurut laporan itu.


Media Malaysia perlu waspada agar tidak jadi mangsa propaganda Zionis Israel

Media Malaysia perlu berwaspada agar tidak menjadi mangsa propaganda Zionis sehingga menjadi rakan subahat dalam penderitaan penduduk Palestin, demikian menurut badan bukan kerajaan (NGO) pro-pembebasan Palestin.Boycott Divestment & Sanctions Malaysia (BDS Malaysia) berkata oleh itu, tindakan pantas yang diambil Menteri Komunikasi dan Multimedia Saifuddin Abdullah wajar mendapat pujian semua pihak yang ingin melihat pelaporan berita yang tepat terutama peristiwa berdarah yang kini berlaku di Palestin.“BDS Malaysia hari ini benar-benar ikhlas memuji tindakan pantas yang diambil menteri berkenaan dalam isu pelaporan berita TV Mandarin di RTM pada 11 Mei lepas yang menyebut Pergerakan Perjuangan Islam Palestin (Hamas) sebagai militan atau pengganas.“Kami mengambil maklum bahawa permohonan maaf telah dikeluarkan oleh RTM dan SOP (prosedur operasi standard) akan dikaji semula bagi memastikan tidak ada lagi kesilapan serupa pada masa akan datang,” menurutnya dalam kenyataan semalam.Kenyataan itu juga menyebut memandangkan peristiwa yang berlaku di Gaza kini menjadi tumpuan seluruh dunia, gambaran yang tepat mengenai Hamas dalam pelaporan berita RTM ialah “pejuang kebebasan.”“Penentangan bersenjata terhadap pencerobohan asing adalah dibenarkan di bawah undang-undang antarabangsa.“Malah terdapat sebilangan besar istilah digunakan dalam propaganda Zionis dan yang serupa dengannya dalam media barat bagi mengaburkan isu Palestin serta menyembunyikan kebenaran jelek yang terpaksa dihadapi penduduk Palestin daripada pengguna media terutama di AS (Amerika Syarikat) dan Eropah,” katanya.Menurut kenyataan itu, kemunafikan dan sikap dwi-standard media barat yang terhutang budi kepada Zionis, seperti yang terdapat dalam istilah terbabit, adalah faktor penting dalam penderitaan berpanjangan penduduk Palestin dan kesukaran ke arah mencapai keamanan yang adil di rantau tersebut.Terdahulu, Saifuddin berkata pengarang meja Mandarin dan ketua pengarang berita Mandarin dipanggil memberikan penjelasan manakala pegawai terlibat juga diberikan Surat Tunjuk Sebab.


PM jamin siasatan kapal tempur telus, laporan akan didedahkan

Perdana Menteri Ismail Sabri Yaakob hari ini berkata kerajaan memberikan jaminan siasatan isu kapal tempur pesisir (LCS) akan dijalankan secara telus dan tidak akan melindungi individu yang terlibat.
Dalam sebuah kenyataan, Ismail berkata jemaah menteri turut menggesa pendakwaan dijalankan terhadap mereka yang terlibat sekiranya bukti kukuh diperolehi.
“Saya telah memanggil Peguam Negara, Idris Harun dan Ketua Pesuruhjaya SPRM Azam Baki selepas mesyuarat jemaah menteri untuk segera bertindak selaras keputusan mesyuarat,” katanya.
Dalam pada itu Ismail juga berkata jemaah menteri juga memutuskan supaya laporan Jawatankuasa Siasatan Tadbir Urus, Perolehan dan Kewangan Kerajaan dibenarkan untuk disiarkan kepada umum.
Pada 4 Ogos, Jawatankuasa Kira-Kira Wang Negara (PAC) mendedahkan sembilan prosiding berhubung isu LCS bermula 18 November 2020 mendapati tiada satu pun kapal yang disiapkan.
Menurut PAC, kontrak projek bernilai bernilai RM6.083 bilion itu diberikan secara rundingan terus kepada Boustead Naval Shipyard Sdn Bhd di mana lima kapal perlu disiapkan dan diserah bulan ini.
Semalam, Pengerusi Perikatan Nasional Muhyiddin Yassin turut menggesa sebuah Suruhanjaya Diraja ditubuhkan untuk menyiasat skandal terbaru tersebut.
“Saya menggesa Kabinet supaya mewujudkan sebuah Suruhanjaya Bebas Diraja bagi menyiasat dakwaan penyelewengan berhubung projek pembinaan kapal LCS TLDM,” katanya.
Berhubung projek itu, Ismail bagaimanapun berkata kerajaan akan meneruskannya demi kepentingan pertahanan negara.
“Keputusan jemaah menteri hari ini tidak akan mengganggu proses mobilisasi di bawah pelan pemulihan LCS yang diputuskan jemaah menteri pada 20 April 2022.
“Kerajaan komited untuk meneruskan projek ini atas kepentingan pertahanan negara selaras dengan keperluan Tentera Laut Diraja Malaysia (TLDM).”


Seladang yang patah tanduknya

Seladang adalah sejenis haiwan liar yang terdapat di hutan hujan tropika Semenanjung Malaysia.
Tidak ramai orang yang pernah melihat haiwan ini. Ia semakin pupus dan hanya boleh dilihat di zoo.
Parti politik yang menjadikan haiwan seakan-akan seladang sebagai lambangnya ialah Parti Rakyat Malaysia (PRM).
Parti ini menggunakan lambang ini sejak penubuhannya iaitu pada tahun 1955.
Tetapi lambang PRM itu bukanlah seladang. Ia hanya seperti seladang.
Ia disebut seladang kerana di negara ini haiwan itu dapat difahami berbanding dengan binatang pada logo itu, iaitu banteng.
Haiwan banteng adalah seperti seladang tetapi lebih besar dan lebih sasa.
Ia lebih seperti kerbau dan hampir kepada bison yang terdapat di Amerika Utara. Spesies banteng ada di Jawa.
Dalam tradisi identiti Melayu yang mempunyai asal usul di Sumatera, kerbau mempunyai kedudukan tersendiri, khususnya di Minangkabau.
Kerbau turut digunakan untuk membajak sawah dan dagingnya dimakan dengan pelbagai resepi masakan tradisi.
Malah nama Minangkabau dikatakan berasal dari perkataan "menang kerbau" bagi memperingati satu perlawanan laga kerbau antara Majapahit dengan mereka.
Reka bentuk rumah Minang serta tengkolok yang dipakai perempuan mereka juga dikaitkan dengan tanduk kerbau.
Tetapi reka bentuk seperti rumah Minang bukan saja terdapat di Sumatera dan Negeri Sembilan tetapi juga di banyak tempat di Nusantara, iaitu sehingga di Sulawesi.
Kerbau adalah haiwan yang banyak terdapat di seluruh Asia Tenggara, dari Thailand utara hinggalah ke Filipina.
Di sana ia fipanggil "carabao". Ada pengeluar seluar jean yang menjadikan carabao sebagai jenama mereka.
Dari segi simbolisme, seladang, banteng dan kerbau melambangkan kegagahan dan perlawanan.
Lebih-lebih lagi banteng yang dijadikan Sukarno untuk melambangkan rakyat bawahan khususnya petani, yang dinamakannya golongan marhaen.
Apa yang disebut sebagai marhaen asalnya adalah para petani yang bekerja sendiri, tanpa majikan.
Mereka menanam padi dan menjualnya.
Walaupun mereka yang menghasilkan makanan asas kepada seluruh penduduk termasuk warga kota yang kaya tetapi petani ini adalah golongan miskin.
Pemahaman Marxist yang meneliti masyarakat perindustrian Barat dengan menamakan golongan pekerja sebagai proletar tidak dapat menjelaskan keadaan di Asia.
Ini kerana negara-negara pertanian tidak ada para pekerja kilang atau proletar.
Yang ada ialah para petani. Golongan inilah yang Sukarno namakan sebagai marhaen.
Di Malaysia kini istilah marhaen digunakan untuk merujuk kepada golongan biasa dalam masyarakat.
Termasuklah golongan B40 dan miskin. Lawan marhaen ialah "kayangan".
Fahaman politik Sukarno ini disebut sebagai marhaenisme.
Ia merupakan sebahagian daripada aliran politik kiri.
Fahaman politik Sukarno pada keseluruhannya pula disebut sebagai nasionalisme kiri.
Dalam sejarah tahun 1950-an dan 1960-an, fahaman nasionalisme kiri menjadi popular dalam kalangan golongan terpelajar di bekas tanah-tanah jajahan Barat.
Nasionalisme kiri ini merupakan sebahagian daripada sosialisme dalam spektrum ideologi politik global.
Jadi, Sukarno mengambil banteng sebagai lambang marhaen.
Maka partinya; Partai Nasional Indonesia (PNI) juga mengambil banteng untuk logonya.
Apabila Indonesia merdeka, kepala banteng juga diabadikan pada jata negaranya.
Ia mewakili prinsip keempat Pancasila, iaitu ideologi nasional Indonesia.
Kini prinsip keempat itu disebut sebagai kerakyatan yang dikaitkan dengan musyawarah, muafakat dan demokrasi.
Tetapi ketika ia mula diungkapkan oleh Sukarno pada tahun 1945, ia disebut sebagai keadilan sosial yang dikaitkan pula dengan negara kebajikan dan sosialisme rakyat.
Apabila Sukarno digantikan oleh Suharto pada tahun 1966, PNI dipaksa bergabung dengan beberapa parti lain untuk dijadikan Partai Demokrasi Indonesia (PDI).
Parti ini tetap menggunakan banteng sebagai lambang.
Menjelang reformasi pada tahun 1998, PDI berpecah.
Megawati Sukarnoputri menamakan partinya, Partai Demokrasi Indonesia Perjuangan (PDIP).
Ia tetap mengambil banteng sebagai lambangnya, tetapi lebih garang dengan bermata merah.
Di Malaya pada tahun 1955, Ahmad Boestamam turut mengambil kepala banteng sebagai lambang partinya dengan perlembagaan menyebut marhaenisme sebagai ideologinya.
Parti Rakyat Singapura dan Parti Rakyat Brunei juga ditubuhkan di wilayah-wilayah berkenaan dengan mengambil ideologi serupa beserta logo banteng.
Dalam pilihan raya tahun 1959, PRM bergabung dengan Parti Buruh dalam Front Sosialis dengan menggunakan lambang bersama termasuk banteng di dalamnya.
Pertama kali saya lihat lambang banteng ialah ialah dalam pilihan raya 1964 di Batu Pahat.
Ia merupakan calon dari Parti Buruh.
Selepas itu banteng tidak lagi kelihatan di situ sehinggalah dalam PRU ke-15 baru-baru ini.
Parti itu meletakkan 15 calon ternasuk Ezam Mohd Noor, bekas aktivis Umno dan PKR yang kini menyertai PRM.
Kesemua calon bukan saja kalah tetapi hilang deposit.
Baru-baru ini PRM mengumumkan bahawa Ezam dilantik sebagai timbalan presiden.
Perkembangan ini mendorong bekas presidennya, Rohana Ariffin mengeluh bahawa partinya itu sudah beralih dari kiri ke kanan dengan meninggalkan nilai-nilai asal parti itu.
Umumnya orang Melayu, atas alasan agama sukar menerima haiwan sebagai lambang parti.
Mereka tidak dapat faham apa maksud haiwan banteng.
Sebaliknya mereka melihat lambang PRM itu sebagai "kepala lembu" dengan nada ejekan.
Bagi memudahkan fahaman orang ramai, penyokongnya memanggil lambang jtu sebagai "seladang" dan bukannya banteng.
Apabila Kassim Ahmad mengambil alih kepimpinan parti, beliau membawanya jauh lagi daripada orang Melayu.
Ini kerana beliau meletakkan sosialisme saintifik menggantikan marhaenisme.
Nama PRM ditukar kepada PSRM dengan perkataan sosialisme berada di dalamnya.
Akhbar rasmi yang bernama Banteng bertukar kepada Mimbar Sosialis.
Di Malaysia, bukan saja orang biasa tidak begitu faham dengan ideologi tetapi mereka menyamakan sosialis dengan komunis.
Maka PSRM tidak pernah menang sebarang kerusi dengan pemimpinnya sering ditahan di bawah Akta Keselamatan Dalam Negeri (ISA).
Ahmad Boestamam tidak setuju dengan perubahan ini dan keluar parti bersama para pengikutnya.
Beliau kemudian menubuhkan Parti Marhaen dengan lambang banteng melompat.
Parti Marhaen kemudian bergabung ke dalam Parti Keadilan Masyarakat (Pekemas) pimpinan Dr Tan Chee Khoon bagi menghadapi PRU tahun 1978.
Maka hilanglah lambang banteng melompat kerana Pekemas berlogokan matahari terbit seperti mana jata negara Soviet Union.
Dengan keruntuhan Soviet Union pada tahun 1989, PSRM pun menggugurkan perkataan sosialisme dan menggunakan kembali marhaenisme.
Nama akhbar rasminya, Mimbar Sosialis ditukarkan kepada Suara Rakyat.
Pada tahun-tahun itu bukan saja marhaenisme sudah dilihat tidak lagi relevan tetapi juga sosialisme dan aliran kiri itu sendiri.
Maka saya diberitahu ada pemimpinnya berkata bahawa mereka juga tidak lagi berhaluan kiri.
Maknanya PRM sudah menjadi parti biasa dan tidak lagi berteraskan ideologi.
Apabila Anwar Ibrahim dipecat sebagai timbalan perdana menteri, PRM bersama PAS dan DAP tampil menyertai gerakan yang dipanggil sebagai reformasi bagi membela beliau.
Adalah juga dilaporkan bahawa PRM dan PAS bersedia menerima Anwar sebagai pemimpinnya kerana ketika itu beliau tidak lagi berparti.
Saya ada memberitahu seorang aktivis PRM yang rajin menyertai demonstrasi di depan Sogo setiap Sabtu bahawa antara masalah parti itu ialah logonya.
Lambang banteng itu sudah ketinggalan zaman dan tidak dapat diterima oleh orang Melayu.
Apabila PRM bergabung dengan Parti Keadilan Nasional untuk menjadi PKR pada tahun 2003, maka hilanglah lambang banteng itu.
Tetapi bekas ahli-ahlinya yang tidak puas hati dengan PKR menghidupkan PRM semula pada tahun 2005, maka hiduplah semula banteng itu.
Dalam PRU tahun 2013, bekas ahli politik DAP turut bertanding di bawah tiket PRM.
Ketika itu bermulalah kemasukan aktivis-aktivis baharu PRM yang tiada berkaitan dengan sejarah lalu.
Suatu penjenamaan semula dilakukan dan dalam kempen, banteng itu dipaparkan seperti lembu comel, bukan seladang garang.
PRM berusaha untuk menjadi Third Force (Kuasa Ketiga) dalam politik negara tetapi dengan keputusan PRU baru-baru ini,  kelihatannya seladang itu sudah patah tanduknya.


England tak benar perhimpunan sosial lebih 6 orang

Perdana Menteri Britain Boris Johnson akan mengumumkan larangan perhimpunan sosial melebihi enam orang di England bagi mencegah penularan Covis-19, lapor agensi berita Xinhua.Langkah terbaru mengurangkan jumlah maksimum perhimpunan sosial daripada 30 kepada enam individu – sama ada di dalam mahupun di luar bangunan, termasuk kediaman peribadi, taman, pub dan restoran – yang dirancang bermula Isnin 14 Sept, menurut laporan media tempatan pada Rabu.Larangan tersebut tidak terpakai di “sekolah, tempat kerja atau majlis perkahwinan yang mengamalkan langkah keselamatan Covid, pengebumian dan penganjuran sukan berkumpulan,” lapor British Broadcasting Corporation (BBC).Sidang akhbar Downing Street pada Rabu “berlangsung dalam keadaan tergesa-gesa” berikutan lonjakan jumlah individu yang dijangkiti virus itu, menurut sebuah akhbar tempatan.Sebanyak 2,988 jangkitan baharu dilaporkan pada Ahad, peningkatan harian terbesar sejak Mei, seperti ditunjukkan oleh data kerajaan.Data terbaharu oleh Pusat Sains dan Kejuruteraan Sistem di Johns Hopkins University menunjukkan jumlah jangkitan di negara ini mencecah 354,900 dengan 41,675 kematian.


Tiada keperluan jawatan timbalan speaker ketiga, kata PN

Perikatan Nasional (PN) berkata tiada keperluan untuk meminda Perlembagaan Persekutuan bagi menambah satu lagi jawatan timbalan speaker Dewan Rakyat, mengatakan perkara itu tidak termaktub dalam persefahaman antara kerajaan dan pembangkang.Pengerusi PN Muhyiddin Yassin berkata kewujudan dua timbalan speaker Dewan Rakyat yang termaktub dalam Perlembagaan sudah memadai selain pindaan tersebut memerlukan sokongan majoriti ahli Dewan Rakyat.“PN berpendirian persefahaman antara kerajaan dan pembangkang adalah terhad kepada perkara-perkara yang dipersetujui bersama secara jelas dalam Memorandum Persefahaman Transformasi dan Kestabilan Politik antara perdana menteri dan Pakatan Harapan,” katanya dalam satu kenyataan hari ini.Menurut Muhyiddin cadangan pindaan Perlembagaan tersebut tidak termaktub dalam persefahaman tersebut.Katanya disebabkan itu tidak wajar bagi mana-mana pihak untuk menuntut pelaksanaannya.“Atas dasar ini, PN membuat pendirian untuk tidak menyokong sebarang cadangan pindaan Perlembagaan bagi tujuan ini.”September lalu, Ahli Parlimen Pasir Salak Tajuddin Abdul Rahman berkata Perlembagaan perlu dipinda bagi menambah jumlah timbalan speaker Dewan Rakyat dari dua kepada tiga orang sudah dipersetujui blok kerajaan dan pembangkang.Menteri di Jabatan Perdana Menteri (Undang-Undang dan Parlimen) Wan Junaidi Tuanku Jaafar juga dilihat menyokong cadangan tersebut.Bagaimanapun, menurut Junaidi, cadangan berkenaan memang masih belum dibincangkan secara rasmi setakat ini.Dalam pada itu, Ahli Parlimen Pontian dari Umno Ahmad Maslan turut dinamakan sebagai calon timbalan speaker bagi menggantikan Ahli Parlimen Pengerang Azalina Othman Said yang meletak jawatan.Calon lain dinamakan bagi jawatan itu adalah Ahli Parlimen Teluk Intan dari DAP Nga Kor Ming juga dinamakan bagi mewakili pembangkang.Namun, PN dilihat tidak setuju dengan pencalonan Ahmad dan penambahan timbalan speaker ketiga dari pembangkang selepas pimpinan gabungan itu bermesyuarat awal bulan ini.MalaysiaNow juga difahamkan PN tidak akan menyokong Ahmad sesuai dengan prinsipnya untuk tidak akan menyokong mana-mana pemimpin yang terpalit kes jenayah untuk memegang jawatan kanan dalam kerajaan.


Undi pos bagi tentera proses biasa, tiada isu, menteri bidas dakwaan Anwar

Pengeluaran kertas undi pos Pilihan Raya Umum ke-15 (PRU15) yang bermula 7 November lepas bagi mereka yang didaftarkan sebagai pengundi pos adalah perkara biasa dalam semua pilihan raya, kata Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar.
Menerusi kenyataannya hari ini, beliau berkata proses seperti itu juga melibatkan anggota tentera yang berdaftar sebagai pengundi pos.
Oleh itu, katanya tiada isu yang timbul mengenai hal itu dan pegawai pengurus pilihan raya juga telah memaklumkan mengenai tarikh pengeluaran undi pos kepada semua ejen calon.
“Terpulang kepada individu yang berdaftar dan menerima kertas undi pos. Apa yang penting, kertas undi pos perlu sampai ke pejabat pegawai pengurus berkaitan sebelum 5 petang pada hari pengundian 19 November (Sabtu),” menurut kenyataan itu.
Wan Junaidi berkata demikian bagi menjawab dakwaan Pengerusi Pakatan Harapan (PH) Anwar Ibrahim baru-baru ini kononnya anggota tentera khususnya dalam kawasan Parlimen Bera sudah mengundi bagi PRU15.
Semalam, Panglima Angkatan Tentera Affendi Buang berkata pengundian bagi anggota Angkatan Tentera Malaysia (ATM) yang didaftarkan sebagai pengundi pos telah bermula 7 November lepas sehingga 5 petang Sabtu ini.
Affendi juga berkata seramai 146,737 anggota ATM dan pasangan mereka akan mengundi awal esok dengan 153 pusat mengundi awal ATM diwartakan oleh Suruhanjaya Pilihan Raya.


KPDNHEP tumpas aktiviti penyelewengan 26,459 liter diesel

Kementerian perdagangan dalam negeri dan hal ehwal pengguna (KPDNHEP) menumpaskan aktiviti penyelewengan minyak diesel bersubsidi sebanyak 26,459 liter berjumlah RM56,886 di sebuah stesen minyak di Jalan Klang Banting, Kuala Langat, Selangor, 10 Februari lepas.Timbalan Pengarah Penguatkuasaan (Operasi) KPDNHEP Shamsul Nizam Khalil berkata hasil serbuan dijalankan 20 pegawai kementerian itu mendapati dua lori lima tan berkanvas yang telah diubah suai tangkinya sedang diisi minyak diesel bersubsidi di stesen minyak itu kira-kira pukul 2.50 petang.“Selain itu, hasil serbuan ke atas premis disyaki stor simpanan lima kilometer dari stesen minyak itu pula mendapati aktiviti pemindahan minyak diesel sedang dilakukan menerusi dua lori lima tan berkanvas yang lain.“Kita telah jalankan risikan sejak sebulan lepas dan aktiviti ini dipercayai daripada sindiket yang sama dengan tujuan penjualan atau penghantaran ke lokasi lain yang disasarkan kepada syarikat perindustrian di seluruh negara,” katanya pada sidang media hari ini.Shamsul Nizam berkata selain minyak diesel, KPDNHEP turut menyita sebuah lori tangki, lori lima tan (empat), kompresor (lima), meter aliran, dokumen dan resit dengan jumlah keseluruhan kira-kira RM215,000.Susulan itu, beliau berkata lima lelaki warga tempatan dan seorang penjaga stor berumur lingkungan 25 hingga 50 tahun termasuk individu yang mengaku sebagai pemilik stesen minyak berkenaan turut ditahan bagi membantu siasatan.Menurutnya, kes disiasat di bawah Akta Kawalan Bekalan 1961 bagi mengenal pasti rantaian pengedaran minyak diesel tersebut dari stesen minyak ke tempat penyimpanan sehingga peringkat pembeli.“Jika sabit kesalahan boleh didenda tidak lebih RM1 juta bagi orang perseorangan atau penjara tidak melebihi tiga tahun atau kedua-duanya sekali manakala bagi syarikat sekiranya sabit kesalahan boleh didenda tidak melebihi RM3 juta,” katanya.Beliau berkata syarikat terlibat juga akan diambil tindakan penggantungan sementara lesen barang kawalan sehingga selesai siasatan selain turut disiasat mengikut Seksyen 4 (1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613).Jika sabit kesalahan, boleh dipenjara tidak melebihi 15 tahun dan denda tidak kurang daripada lima kali ganda jumlah atau hasil daripada aktiviti haram atau RM5 juta, mana lebih tinggi, katanya.Dalam pada itu, beliau menegaskan KPDNHEP tidak akan berkompromi dengan mana-mana pihak yang didapati terlibat dalam sindiket dan aktiviti haram serta tindakan tegas akan dikenakan kepada individu terlibat.


Melayu undi PN kerana main isu perkauman, kata pemimpin DAP

Pemimpin DAP P Ramasamy hari ini menuduh Bersatu dan PAS sebagai parti perkauman, sambil berkata ia merupakan sebab gabungan Perikatan Nasional (PN) menerima sokongan majoriti orang Melayu.
"Pada PRU15 lepas, saya tidak fikir PN akan dapat lebih 50% undi Melayu tanpa terlibat dalam perbuatan perkauman dan ekstremisme agama paling teruk," kata Ramasamy, yang merupakan timbalan ketua menteri II Pulau Pinang.
Dalam reaksinya terhadap kenyataan pemimpin Bersatu Wan Saiful Wan Jan  yang menuduh Pakatan Harapan (PH) menggunakan isu perkauman, Ramasamy menafikan dakwaan itu, dengan mengatakan gabungan itu tidak pernah mengapi-apikan sentimen perkauman.
Ramasamy turut mengakui majoriti orang Melayu menyokong Bersatu dan PAS di bawah PN, sambil menambah bahawa kedua-dua parti itu saling memperkukuhkan "dua bentuk ekstremisme".
"Ya, orang bukan Melayu beramai-ramai undi PH, adakah ini rahsia? Pakatan dapat kurang undi Melayu berbanding PN. Adakah ini rahsia?" soalnya.
PN yang diketuai oleh Muhyiddin Yassin menang sebahagian besar undi Melayu pada PRU15 lepas, malah berjaya mengalahkan Umno di kubu kuatnya.


Kerajaan umum harga siling RON95 pada harga RM2.05

Putrajaya hari ini mengumumkan harga siling bagi petrol RON95 dan diesel masing-masing dengan harga RM2.05 dan RM2.15 satu liter dalam inisiatif Pemerkasa.Dalam taklimat khas bagi Program Strategik Memperkasa Rakyat dan Ekonomi (Pemerkasa), Perdana Menteri Muhyiddin Yassin berkata berdasarkan trend semasa, harga minyak dunia dijangka meningkat dan akan terus menyebabkan kenaikan pada harga runcit petrol dan diesel.“Bagi melindungi pengguna daripada kesan kenaikan harga minyak ini, harga runcit petrol RON95 dan diesel ditetapkan pada paras harga siling RM2.05 seliter dan RM2.15 seliter.“Kerajaan pada masa ini menanggung subsidi pada kadar hampir 30 sen seliter. Ini bermakna Kerajaan menanggung jumlah subsidi bernilai 3 bilion ringgit pada harga semasa.Pemerkasa adalah inisiatif terbaru kerajaan bernilai RM20 bilion bagi bertujuan melonjakkan ekonomi dan meringkankan beban rakyat ketika berdepan kesan pandemik Covid-19.Muhyiddin menjelaskan, nilai itu merangkumi suntikan fiskal baru kerajaan berjumlah RM11 bilion.Dalam taklimat yang sama, perdana menteri juga turut mengumumkan kerajaan akan menanggung subsidi yang tinggi ke atas produk gas cecair petroleum atau LPG.Harga sebenar setong gas LPG bersaiz 14 kg di pasaran adalah sekitar RM50.Namun, harga runcit ditetapkan pada paras RM26.60 setong.“Kerajaan telah memberi subsidi hampir 50% bagi setiap tong LPG 14 kg yang digunakan oleh rakyat khususnya isi rumah.“Kerajaan akan terus memberi subsidi berkenaan supaya harga barangan keperluan harian kekal berpatutan,” jelas beliau.


Thailand siasat gerakan pelajar adakan referendum 'Negara Patani'

Agensi-agensi keselamatan Thailand sedang menyiasat gerakan pelajar yang didakwa memperjuangkan referendum awam untuk menubuhkan “Negara Patani” di wilayah selatan Thailand.
Pemerintah Komander Santi Sakultanak dari Markas Tentera ke-4 menyatakan Jabatan Operasi Keselamatan Dalam Negeri (Isoc) Wilayah 4, yang mengetuai siasatan itu, telah meningkatkan usaha dalam mengumpul maklumat dan bukti.
Beliau berkata agensi keselamatan telah memantau aktiviti mereka.
"Panggilan untuk referendum awam bagi menubuhkan negara Islam merdeka – 'Negara Patani', adalah bertentangan dengan perlembagaan dan membahayakan keselamatan negara," katanya kepada Bernama.
Pada 7 Jun, "Pelajar Bangsa," yang mewakili pelajar universiti dari wilayah-wilayah selatan, dilaporkan telah menganjurkan referendum olok-olok semasa satu forum untuk meninjau pendapat mengenai sama ada "rakyat Patani" harus mempunyai hak penentuan diri dan mengadakan referendum yang diperuntukkan secara sah mengenai kemerdekaan.
Forum berjudul "Penentuan Diri dan Kedamaian Patani" telah diadakan di Universiti Pangeran Songkhla di Pattani.
Media tempatan melaporkan bahawa semasa acara itu, peserta diberikan kertas undi yang mengajukan soalan mengenai hak individu di wilayah sempadan selatan untuk mengundi mengenai penubuhan "Negara Patani", atau pemisahan Yala, Pattani, Narathiwat dan empat daerah di Songkhla (Thepa, Na Thawi, Chana, dan Saba Yoi) dari Thailand.


Salji lebat di Jepun ganggu penerbangan, kereta api, lebuh raya ditutup

Salji lebat turun di sebahagian besar Jepun menyebabkan 100 penerbangan terkandas, memutuskan berpuluh-puluh jalan raya dan mengakibatkan perkhidmatan kereta api terganggu, kata pihak berkuasa tempatan dan agensi kerajaan.
Syarikat penerbangan domestik termasuk ANA, Japan Airlines dan lain-lain membatalkan sejumlah 100 penerbangan berikutan cuaca buruk setakat tengah hari, menurut Kementerian Tanah, Infrastruktur, Pengangkutan dan Pelancongan Jepun.
Sebahagian daripada 31 lebuh raya ditutup di tengah dan timur Jepun, manakala 54 jalan keluar lebuh raya Tokyo tengah terputus, menurut kementerian itu.
Perkhidmatan di lebih 12 laluan kereta api di tengah dan timur Jepun menggantung operasi atau merancang untuk berbuat demikian.
East Japan Railway, pengendali kereta api terbesar di negara itu, berkata perkhidmatan tren berkelajuan tinggi antara Tokyo dan wilayah timur laut Yamagata akan digantung lewat hari ini.
Firma perkhidmatan penghantaran utama termasuk Yamato Transport dan Sagawa Express berkata perkhidmatan penghantaran mereka mungkin mengalami kelewatan hingga esok.


PM jamin lindung aset negara yang dituntut kumpulan Sulu

Susulan isu tuntutan kumpulan Sulu, Perdana Menteri Ismail Sabri Yaakob memberi jaminan bahawa kerajaan akan melindungi aset negara dengan menggunakan saluran perundangan sedia ada.
"Kita lindungi (aset) dari segi perundangan. Mereka (kumpulan Sulu) bawa kes ke mahkamah jadi kita akan melindungi semua (aset) secara perundangan.
"Saya beri jaminan tidak akan berkompromi dan berganjak walau seinci pun dalam mempertahankan hak dan kedaulatan negara," katanya kepada pemberita selepas merasmikan Persidangan Keselamatan Negara 2022 dan sambutan Bulan Keselamatan Negara 2022 hari ini.
Beliau berkata demikian ketika diminta mengulas isu kumpulan Sulu yang mengganggu-gugat kepentingan aset-aset Malaysia di luar negara khususnya aset di bawah syarikat berkaitan kerajaan (GLC).
Pada 12 Julai dilaporkan aset dua anak syarikat Petronas di Azerbaijan dirampas oleh kumpulan Sulu, yang dikatakan menuntut AS$14.92 bilion (RM62.59 bilion) daripada Malaysia.
Langkah itu yang pertama kali dilaporkan adalah sebahagian daripada tindakan undang-undang yang dikemukakan pada 2017 oleh kumpulan Sulu untuk mendapatkan pampasan terhadap tanah di Sabah yang didakwa telah dipajak oleh nenek moyang mereka kepada sebuah syarikat perdagangan British pada 1878.
Ismail berkata beliau difahamkan Petronas dan Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar akan memberi penjelasan di Parlimen dalam masa terdekat mengenai rampasan aset Petronas di Azerbaijan itu.
Beliau berkata jemaah menteri pada 14 Julai lepas bersetuju menubuhkan pasukan khas untuk meneliti, memantau serta merangka tindakan berlunaskan undang-undang sewajarnya bagi menangani isu tuntutan kumpulan Sulu terhadap kerajaan Malaysia.
"Pasukan khas telah ditubuhkan untuk melihat masalah ini secara menyeluruh bukan setakat aset Petronas tetapi aset-aset negara yang lain di luar negara. Ada banyak lagi syarikat berkaitan kerajaan (GLC) mempunyai aset di luar negara dan ini akan dilihat secara keseluruhan," katanya.
Ditanya keperluan kerajaan menggerakkan sistem keselamatan untuk mempertahankan aset di luar negara, Ismail berkata: "Bukan senang bawa sekuriti ke negara lain kecuali Pertubuhan Bangsa-Bangsa Bersatu (PBB)."
Pada Mac lepas, penimbang tara di Perancis memutuskan bahawa Malaysia yang mewarisi obligasi perjanjian pajakan apabila memperoleh kemerdekaan daripada Britain, mesti membayar waris berkenaan sebanyak AS$14.92 bilion.
Namun Wan Junaidi ketika itu dilaporkan berkata keputusan Mahkamah Arbitrasi Paris untuk Malaysia membayar pampasan AS$14.92 bilion kepada pihak mendakwa sebagai waris sultan Sulu adalah tidak sah, kerana tidak berlandaskan undang-undang.
Katanya keputusan yang ditetapkan penimbang tara Dr Gondoza Stampa itu sudah dibatalkan dan tidak lagi sah dari segi undang-undang.
Pada 12 Julai lepas, Mahkamah Rayuan Paris membenarkan permohonan kerajaan Malaysia untuk menggantung penguatkuasaan Final Award yang dikeluarkan Mahkamah Arbitrasi Paris, dengan alasan perundangan kes itu menjejaskan kekebalan kedaulatan Malaysia.
Dalam kenyataan Wan Junaidi pada 13 Julai lepas, beliau berkata kesan daripada perintah penggantungan itu, Final Award yang diputuskan Dr Stampa tidak boleh dikuatkuasakan di mana-mana negara, sehingga keputusan muktamad oleh Mahkamah Paris dengan permohonan pembatalan Final Award yang dibuat kerajaan Malaysia.


Cinta Baghdad

Penyair, novelis dan dramatis tersohor Victor Hugo (1802 -1885) yang merupakan seorang warga Perancis pernah berkata: “Hidup ini adalah bunga dan madunya ialah cinta”.Aku percaya dan amat yakin dengan kata-kata ini.Semenjak aku pandai memakai seluar dalam, aku sudah cuba mencari cinta.Ahli falsafah China, Lao Tzu (571 Sebelum Nabi Isa) pernah berkata: “Perjalanan seribu batu itu bermula dengan satu langkah”.Aku juga percaya akan kata-kata ini. Malah aku sudah berjalan beribu-ribu batu untuk mencari apa yang Hugo katakan sebagai bunga dan madu.Aku sendiri pernah berkata bahawa: “Cinta yang agung itu adalah cinta yang gagal”.Cinta yang gagallah yang menjadi ingatan. Uda gagal meminang Dara.Maka ianya menjadi kisah cinta yang agung untuk orang Melayu.Cinta Romeo terhadap Juliet dihalang yang akhirnya membawa tragedi.Ali dan Nino bercinta tapi cinta mereka dihalang kerana berlainan agama.Semua kisah-kisah cinta yang gagal ini akan menjadi cinta agung dan terus menjadi ingatan.Bayangkan apa akan terjadi jika Uda berjaya meminang dan berkahwin dengan Dara.Sembilan bulan selepas kenduri kahwin Dara melahirkan anak pertama, kemudian dapat anak kedua, ketiga hinggalah ke anak cucu.Pasti Usman Awang (1929-2001) tidak akan mengagungkan kisah cinta Uda dan Dara ini.Halangan dan kegagalan menjadikan cinta itu agung.Lagi menyayat hati pengakhiran cinta itu, lagi agung taraf kesuciannya.Beratus kali jatuh cintaAku sendiri sudah lupa berapa ratus kali aku jatuh cinta.Semua cinta aku gagal. Ertinya semua cinta aku ini agung dan perlu diingati.Sekurang-kurangnya aku sendiri wajib terus mengingati kisah cinta itu.Walaupun kisah cinta aku tidak diteaterkan oleh Usman.Pada tahun 1977 aku sampai untuk kali kedua ke kota Baghdad, Iraq.Kali pertama pada tahun 1975. Kali pertama aku hanya berniat untuk singgah.Kali kedua ini agak berlainan. Aku mencari tempat suaka.Aku ingat lagi setelah hampir dua bulan tinggal di hotel, aku berpindah ke asrama belia kota Baghdad.Asrama ini tidak jauh dari pusat kota.Tidak jauh dari Jalan Abu Nawas. Dan tidak jauh dari tebing Sungai Dajlah.Asrama ini menjadi tempat tinggal aku yang berjangka panjang.Ertinya, tuan rumah National Union of Iraqi Students (Nuis) tidak perlu mengeluarkan dana yang banyak untuk membayar sewa hotel.Aku menghabiskan masa membaca. Di Baghdad aku sempat membaca “The Selected Work of Kim Il Sung”.Aku selesai membaca empat jilid.Dari kitab ini aku faham tentang konsep dan idea “juche” atau berdikari sebagai ideologi Korea Utara.Aku membaca buku Kim kerana tidak ada buku lain yang dapat aku capai.Buku kulit keras Kim Il Sung ini aku temui dalam almari buku asrama belia.Pada tahun 1977, kedai buku di Baghdad tidak ada menjual buku dalam bahasa Inggeris.Iraq ada satu akhbar dalam bahasa Inggeris, “Baghdad Observer”.Pejabat akhbar ini selalu aku datangi kerana kawan aku anak Palestin bernama Muhamad Zam Zam bekerja sebagai penterjemah.Di asrama belia ini aku mula berkenalan dengan anak-anak muda dari luar negara.Ada anak muda Arab warga Perancis, ada anak muda dari Morocco, ada dari Sudan dan dari Tunisia.Dasar Iraq cukup terbuka, membenarkan sesiapa sahaja warga Arab datang masuk ke Iraq.Tanpa banyak soal jawab. Bayangkan ketika ini Iraq cukup kaya dan lumayan dengan bahan bakar minyak.Baghdad jadi tumpuanJusteru ramai anak muda Arab datang untuk melamar kerja dan ada yang menyambung pelajaran.Arab dari Eropah datang untuk mengenal dan melawat Iraq negara yang penuh dengan sejarah kuno dan sejarah tamadun manusia.Tamadun umat manusia semuanya  bermula di Sumeria.Ini wilayah Mesopotamia, lembah subur antara dua sungai iaitu Sungai Dajlah dan Sungai Furat atau Tigris dan Euphrates.Wilayah kota Baghdad ini termasuk dalam wilayah tamadun Sumeria hingga ke Teluk Parsi.Di asrama ini, aku berkenalan dengan Sam. Dia ini anak muda 20-an berasal dari Sudan.Dia melintas dari Sudan mengikut jalan darat ke Mesir.Beberapa bulan tinggal di Kaherah kemudian naik kapal terbang masuk ke Iraq.Sam berniat hendak ke Kuwait untuk mencari kerja.Aku panggil dia Sam, seperti nama watak Sam pemain piano dalam filem Casablanca (1947).“Sam Baghdad” kurus langsing tidak segemuk “Sam Casablanca”.Aku juga berkenalan dengan Luca anak muda 20-an dari Colombia.Luca sedang berjalan merayau-rayau dari Amerika Latin ingin menuju ke India dan singgah di Baghdad.Dari Baghdad Luca berniat hendak ke Kuwait untuk mencari kapal ke India.Asrama ini agak besar. Aku rasa boleh memuat 100 katil dan ada satu bilik khas untuk perempuan.Ada ruang tamu dan bilik rehat.Asrama ini lengkap, ada dapur untuk memasak. Ada penjaga dan pekerja.Malah kain baju juga boleh dibasuh jika betul diatur.Ada makcik orang Iraq yang boleh membasuh dengan memberi sedikit “baksheeh”.Di sebelah dapur ada bilik kecil ruang makan. Selesa duduk di sini.Ketika aku mula sampai asrama ini tidak ramai penghuni. Asrama agak kosong.Ada seorang lelaki pertengahan umur berasal dari Mesir.Dia bekerja di Baghdad. Mungkin kerana susah mendapat rumah sewa dan dia bertugas dengan kerajaan maka dia boleh terus tinggal di asrama.Sama seperti aku yang menjadi tetamu jangka panjang.Lelaki Mesir ini tinggal lebih lama dari aku. Mungkin sudah setahun.Ketika ini juga aku berjaya berkenalan dengan pelajar Melayu dari Patani.Ikatan setiakawan aku dengan warga Patani ini sudah terikat lama.Ketika aku di Universiti Malaya lagi, aku diberi pencerahan tentang perjuangan rakyat Patani.Juga tentang gerakan nasionalis Barisan Revolusi Patani (BRN).Dari pembacaan aku mendengar nama Pok Yeh dan Pok Su. Dua sosok yang dicap sebagai pengganas oleh Siam.Aku juga pernah mendengar nama Haji Karim pemimpin BRN.Jalinan sejarah yang terikat dari Kuala Lumpur ini menjadikan aku rapat dengan pelajar Petani dari kumpulan BRN.Gerakan pembebasan Patani ini juga terbahagi kepada kumpulan dan garis politik yang berbeza.Gadis manis ArabAku selalu merayau-rayau dengan Sam.Bila bosan dengan Arab dan nak merasa cakap Melayu aku ke daerah Adhamiah, perkampungan pelajar Patani. Aku keluar makan dengan mereka.Bila aku ingin tahu tentang perkembangan politik, aku singgah di pejabat Baghdad Observer berjumpa Muhamad Zam Zam.Hidup aku agak selesa di kota Baghdad. Cuma aku tiada kekasih. Kalau mengikut Lao Tzu aku sudah berjalan lebih dari seribu tapak.Tapi kalau mengikut Victor Hugo aku ada bunga, tapi tiada madu.Tidak jauh dari Asrama ini ada kawasan rumah banglo.Kawasan perumahan yang agak lumayan, tempat orang berada.Aku selalu menapak menggunakan jalan di hadapan kawasan perumahan ini untuk mengambil bas masuk ke dalam kota.Hanya ada lima buah banglo di wilayah ini.Banglo akhir yang hampir dengan jalan besar, agak “special” bagi aku.Aku ternampak ada seorang anak gadis di rumah ini.Bila Sam dan Luca menjadi warga asrama, kami bertiga sering melintas di hadapan rumah gadis itu.Biasanya kami akan melintas di hadapan rumah ini selepas jam lima petang. Ini ketika panas berkurangan.Aku perhatikan setiap kali Sam, Luca dan aku melintas di hadapan rumahnya, anak gadis ini akan keluar menyapu.Pada mulanya aku tak sedar tetapi apabila rutin ini aku amati, maka aku rasa ada sesuatu.“Kau ada girlfriend Arab ke?” Aku bertanya pada Dolah pelajar dari Patani.“Mana boleh…. bahaya… ini bukan di Bangkok atau di Kuala Lumpur… bahaya.. bahaya.”Dolah berkata dengan serius.“Bahaya macam mana?” Aku mahukan penjelasan.“Ada aib… kalau keluarga tahu anak dara ada boyfriend.. ini aib untuk nama keluarga. Kena bunuh nanti… Sham kau jangan main-main.” Dolah memberikan penjelasan.Satu petang Sam, Luca dan aku lalu di hadapan banglo ini.Si minah itu sedang menyapu halaman rumah.“Look… she knew our timing… she is always there pretending to sweep the garden.”Aku beri maklumat ini kepada Luca dan Sam.“Isham…. this is not Europe, this is Arab country. Very dangerous… you don’t know these Iraqi”Sam anak Sudan tahu akan budaya Arab, memberi amaran tentang masyarakat Iraq yang konservatif.“She is good looking… why not? Never say never… Isham your only failure is not trying.”Luca memberi galakan dengan falsafahnya.Aku hanya gagal jika aku tidak mencuba. Kata-kata Luca ini melekat dalam fikrah aku.Aku masih berjalan dengan niat mencari madu.Lalu aku pergi berjumpa kawan Palestin aku Muhamad Zam Zam.Sosok ini graduan Jabatan Inggeris lulusan Baghdad Universiti.Pasti dia boleh memberi aku pencerahan.“When you are in campus.. do you have a girlfriend?”Aku bertanya sama ada ketika dia belajar, dia mempunyai kekasih.“Very strange question.” Jawapan dari Zam Zam.“I think Arab girls are cute and sexy.” Aku membocorkan berahi aku terhadap gadis Arab.“Don’t think about it… or you are dead. Honour killing is a tradition here. Sex is only after marriage…this is not your Melbourne.”Zam Zam memberikan amaran. Kemudian Zam Zam bersurah tentang budaya konservatif Iraq.Lalu aku diberi pencerahan tentang aib atau “honour killing”.Jika anak gadis didapati mempunyai kekasih dan mengadakan hubungan sulit, ini akan mencemarkan nama keluarga.Ayah, abang atau adik lelaki wajib bertindak membersihkan nama keluarga.Untuk membersihkan nama keluarga, anak gadis ini akan dibunuh . Kematian itu bertujuan membersihkan nama keluarga.Aku juga memberi penerangan tentang perkara yang sama dalam budaya Melayu.Aku beritahu Zam Zam pada satu ketika dulu dalam budaya Melayu ada juga konsep “menconteng arang di muka” atau memalukan nama keluarga.Tetapi di Malaysia kemodenan berjaya menghapuskan budaya dan konsep “menconteng arang” ini.Bercinta dan meniduri kekasih sebelum berkahwin bukan lagi satu yang ajaib dan memeranjatkan dalam masyarakat Melayu hari ini.Tunggul-tunggul dan saki bakinya fahaman konservatif masih ada.Gaya hidup moden di bumi tropika sedang mencairkan sikap menjaga tepi kain orang.Mengikut Zam Zam di Iraq anak gadis yang didapati mempunyai kekasih mungkin akan dibunuh secara gelap untuk membersihkan “arang” di muka keluarga.“Lebanon, Morocco and Tunisia … they are cool.. Beirut is Paris for the Arabs.”Zam Zam mengakui negara Arab di Utara Afrika lebih terbuka kerana pengaruh Perancis.Paling kolot ialah Arab di negara-negara Teluk Parsi.Setiap petang ketika aku melintasi banglo itu si minah itu berada di halaman.Dia menyapu atau membersihkan pasu bunga.Aku sedar bahawa si minah ini tahu aku berada di hadapan rumah.Dia boleh melihat kami sedang menapak di jalan.Malah aku juga yakin si minah ini tahu kami yang menapak di hadapan rumah bukan warga Iraq. Kami orang luar.Hampir tiga minggu di Iraq Luca dan Sam di Iraq.Kami sudah melawat Karbala dan Najaf. Apa yang perlu di lawati sudah kami lawati.Akhirnya Luca dan Sam membeli tiket bas menyambung perjalanan ke Kuwait.Kini aku tiada kawan. Aku masih dengan rutin biasa melintasi banglo itu menuju ke jalan besar untuk masuk ke dalam kota.Si minah itu dengan rutinnya menyapu halaman ketika aku lalu.Kalau di Kuala Lumpur aku faham tanda makna bahasa badan yang sedang di tunjukkan oleh gadis Arab ini.Di Kuala Lumpur rutin dari minah ini memberi makna: “Datanglah, apa tunggu lama-lama”.Pada masa yang sama, aku juga tidak mahu menjadi Majnoon yang tergila akan Laila.Kata-kata Luca: “Aku akan gagal jika aku tidak mencuba”.Falsafah Luca ini sentiasa bermain dalam fikrah aku.Memberanikan diriMaka pada satu petang yang permai ketika aku di hadapan banglo itu, ketika si minah itu sedang menyapu kata-kata Luca berdesing dalam kepala aku. Aku menapak menuju ke pintu banglo.Seperti penyamun nak pecah rumah aku memerhatikan keadaan sekeliling.Mata aku mencari-cari jika ada jantan Arab ternampak apa yang sedang aku lakukan.Dari pintu aku mengarah ke halaman rumah dan terus berhadapan dengan si minah yang aku tak tahu namanya.“Shoolonak anta…kif ha laak?”“Apa khabar?” Ayat Iraq yang aku hafal.“Me?”. Aku menampar dada aku. Di hadapan aku Si Minah yang cun, langsing dan bergetah. Jantan aku tercabar.“Me… me.. name Isham… from Malaysia.” Aku memperkenalkan diri.Gadis ini hanya tersenyum. Dia tidak berkata apa-apa. Tapi aku tahu yang dia faham apa yang aku tuturkan.“Ana Malaysia…. ziarah Baghdad.. anta name?” Bahasa Arab pasar keluar dari mulut aku.“Speak English?” Aku bertanya. “La.. la.. la.”“La” ini perkataan yang aku faham. Ertinya tidak.Aku tak tahu apa yang harus aku lakukan. Aku hilang akal. Kalau di Melbourne aku pasti akan mengajak gadis ini ke pub atau ke cafe.Tapi aku di Baghdad, kota Harun Al-Rasheed, kota Abu Nawas.Tapi Baghdad juga kota Sharizad dan Fareeda, kota 1001 malam. Kota “Alif Layla Wa Laila”.Kitab yang penuh dengan kisah-kisah erotik wanita Arab yang memberahikan tubuh badan jantan hitam walaupun jantan hamba abdi.Apa yang berlaku di hadapan minah Arab ini ialah “aku sedang menyerah”.Konsep dan budaya menyerah ini wujud dalam budaya Melayu Negeri Sembilan.Bila jantan datang masuk menyerah ke bilik anak dara, maka tidak ada jalan keluar melainkan di ijab kabul.Justeru rumah Wan Timah aku di Chenor ada loteng. Di loteng tingkat atas tempat anak-anak gadis tidur di waktu malam. Susah untuk jantan masuk “menyerah”.Hampir 10 minit aku berhadapan dengan gadis ini. Akhirnya aku mengambil langkah mengundur.Aku keluar dari kawasan rumah. Aku teringat akan Luca dan Sam.Kalau Luca ada di hadapan aku pasti, dia akan memberi “lima” kepada aku.“Isham kamu tidak gagal…. kamu sudah mencuba.” Ini ayat Luca.“Kamu mencuba bukan di Paris, bukan di London, bukan di Melbourne tapi di Baghdad, di negara Iraq yang konservatif. Salut. Tahniah.”Kata-kata Luca yang akan menyedapkan hati aku.Sesampai di asrama aku nampak ada satu kumpulan Mat Salleh dan Minah Salleh baru sampai.Beg dan “rucksack” mereka masih lagi bersepah di ruang tamu.Mereka muda cun, jambu dan bergetah.“Welcome.. where are you people from?” Aku bertanya dari mana mereka datang.“From Poland.” Suara jantan menyahut.Poland negara Eropah Timur Negara yang menjalin hubungan baik dengan Saddam Hussein dan Arab Baath Socialist Party, parti yang memerintah Iraq.Aku melintasi bakal penghuni baru asrama ini di pintu utama.Aku memberi perhatian kepada sosok-sosok ini.Kejantanan aku tercabar.Aku terus menjual senyum dalam usaha mencari madu.Mata jantan aku sedang memberi perhatian kepada gadis Poland.


Miskin bandar menanti Ramadan dengan seribu kebimbangan

Ramadan yang bakal bermula pada hujung minggu ini adalah bulan yang paling dinantikan umat Islam seluruh dunia, sebelum pandemik melanda dua tahun lalu, sambutan bulan ibadah itu penuh ceria dan meriah.Di Malaysia, persiapan menyambut kehadiran bulan puasa amat meriah dengan banyak lokasi bazar Ramadan sudah mula dipenuhi dengan kanopi dan gerai-gerai makanan pelbagai juadah dan lauk pauk untuk dijual kepada para pembeli.Di sebelah malam pula, ekspo jualan pula dipenuhi orang ramai untuk mencari segala macam keperluan sebagai persiapan untuk menyambut Aidilfitri selepas sebulan berpuasa.Bagaimanapun, suasana begini tidak dirasai bagi segelintir pihak yang bergelut dengan kemiskinan.Terutama sekali yang berada di bandar yang menganggap kehadiran Ramadan sebagai satu fasa yang “mencemaskan” dan menimbulkan rasa “tidak senang hati”.Seorang suri rumah di Dengkil, Selangor yang mahu dikenali sebagai Adawiyah berkata, kehadiran bulan puasa bermakna mereka bakal kehilangan pendapatan selama sebulan mengakibatkan mereka sukar untuk makan dan membeli barangan keperluan harian.Suaminya, seorang migran dari Indonesia bekerja sebagai buruh kasar membina unit-unit rumah persendirian di Selangor dan Negeri Sembilan kebiasaanya cuti daripada menjalankan sebarang aktiviti sepanjang bulan Ramadan.“Kerja suami penat, bawah panas. Bos akan suruh berhenti buat rumah sebulan. Jadi, kami tak ada duit. Kalau ikut orang lain pergi ikat simen, baiki rumah, bukan dapat wang hari-hari sebab gaji bayar seminggu sekali,” katanya kepada MalaysiaNow.“Kalau tak ada orang sumbang makanan, memang kami anak beranak tak makan.”Adawiyah berkongsi rutin hariannya memasak untuk lima orang anaknya yang berumur dari 11 hingga dua tahun.Mi kuning sebanyak tiga kilogram akan digoreng untuk santapan anak-anaknya sepanjang hari.Sekiranya ada lebih, dia akan memanaskannya sekali lagi pada keesokan hari.Pada hari yang bertuah, dia akan mendapat lauk pauk yang dikirim oleh jiran-jiran terdekat.“Hari biasa, nasi tu kami makan bila suami baru dapat gaji. Bolehlah masak dengan ayam. Bila beras habis, ayam dah habis, kita tunggu bila ada rezeki boleh beli lagi. Kawan-kawan suami tahu kami susah ramai juga orang datang tolong bagi makanan.“Apa yang mereka bagi itu, kami simpan untuk puasa. Kalau ada lebih lah sebab anak-anak sekarang kuat makan.”Pendapatan bawah paras kemiskinanDia dan suami berpindah ke Dengkil pada 2018 dari Klang kerana tujuan kerja.Sejak itu, dia dan suami sering dibantu jiran tetangga dan beberapa wakil ketua komuniti dan badan bukan kerajaan (NGO) dalam bentuk wang tunai dan bantuan bahan makanan.Ida dan suaminya tidak mempunyai banyak rancangan bagi menyambut Ramadan kerana sedar kekangan kewangan yang dihadapi mereka.Kadar upah suaminya sebulan tidak sampai RM 2000, sementara had Pendapatan Garis Kemiskinan (PGK) di Malaysia adalah RM2,208.Ini menyebabkan keluarga ini bimbang dengan keperluan harian yang sering kali tidak mencukupi.Sama juga ceritanya kepada sebuah keluarga di perumahan kos rendah di Lembah Klang yang menyifatkan sambutan Ramadan adalah sama seperti sebelum musim pandemik.Seorang suri rumah mahu di kenali sebagai Ida berkata, setiap kali bulan puasa tiba, dia akan menyediakan lauk pauk yang “murah” di pasar.Katanya, bermewah dalam sambutan puasa tidak pernah dapat diraikan olehnya dan enam orang anak-anak.“Apa yang makan ketika berbuka, itulah yang dibawa sampai ke sahur. Jarang nak makan dua hingga tiga kali (sehari) macam orang lain.“Kita dah ajar anak-anak dari kecil tak boleh makan mewah, mereka sendiri sampai besar dah faham. Apa yang ada, itu yang mereka makan,” katanya ketika ditemui MalaysiaNow di rumahnya di Petaling Jaya.Suami Ida bekerja sebagai pemandu lori yang menawarkan perkhidmatan mengangkut barang.Buat masa ini, permintaan terhadap perkhidmatannya amat perlahan menyebabkan ekonomi rumahtangganya dalam keadaan sukar.Lebih memilukan, dua orang anak Ida yang berusia 18 dan 20 tahun sedang menjalani rawatan penyakit tibi di dua hospital berasingan iaitu di Hospital Kuala Lumpur (HKL) dan Hospital Shah Alam yang memerlukan lebih perhatian dan kos untuk pengangkutan.Katanya, kos pergi balik setiap kali rawatan dan pengambilan ubat mencecah hampir RM50 dan sekurang-kurangnya tiga kali temujanji dalam masa sebulan bersamaan kira-kira RM150 wang tunai diperlukan.Tinjauan MalaysiaNow di rumahnya mendapati Ida sendiri dalam keadaan yang tidak sihat akibat sakit belakang.Ia mengakibatkan pergerakannya sedikit terbatas dan tidak boleh bekerja untuk membantu suami menyara keluarga.Di dapur pula, kelihatan beberapa tin sardin dan botol kordial minuman.Di dalam peti sejuk Ida, hanya kelihatan beberapa bekas lebihan makanan dan bekas air.Di sebalik kemeriahan menyambut Ramadan, terdapat juga aktiviti amal dan sumbangan wang tunai oleh pelbagai pihak kepada mereka yang memerlukan.Ianya seakan satu tradisi setiap kali Ramadan menjelma.Ini juga memberi makna bahawa banyak sumbangan bererti masih banyak kemiskinan.Meskipun selepas dua tahun, dunia sudah menyaksikan banyak perubahan akibat pandemik, tetapi ia tidak berlaku pada kemiskinan.Dalam banyak hal, kemiskinan masih sama.Tiada upaya makan dan minum, kuasa membeli dan kesan psikologi yang boleh mempengaruhi kesihatan individu.Kak Nani dibantu anaknya, Izzah membuat kerja-kerja dapur di rumah mereka di Petaling Jaya.Sementara itu, di perumahan sama, MalaysiaNow bertemu seorang ibu tunggal yang mesra disapa dengan panggilan Kak Nani.Dia kehilangan suami akibat sakit jantung pada Februari 2020.Sejak itu, dia mengambil alih tugas sebagai ketua keluarga untuk memberi makan dan minum kepada tiga orang anaknya.Kata Kak Nani, dia masih belum membeli sebarang persiapan untuk menyambut Ramadan.“Kalau ada orang bagi (sumbangan makanan), kami akan ambil. Tapi kalau nak meminta-minta, kami tak buat,” katanya.Kak Nani tidak mempunyai kerja tetap dan bergantung kepada keuntungan kecil daripada perniagaan sambilan dalam talian untuk menyara keluarga.Anak sulungnya, Izzah yang baru sahaja selesai menduduki peperiksaan Sijil Pelajaran Malaysia (SPM) memberitahu dia akan mula bekerja sementara menunggu keputusan untuk membantu ibunya mendapatkan wang belanja harian bagi adik-adik yang masih bersekolah.Dalam kehidupan yang dihimpit dengan desakan ekonomi di bandar, Kak Nani berkata dia pernah terfikir untuk berpindah keluar dari rumahnya dan pulang ke kampung halaman di Dungun, Terengganu.Bagaimanapun, hasratnya itu dihalang oleh jiran-jiran tetangga yang menyakinkan dia untuk terus tinggal di rumah peninggalan suaminya demi kebaikan anak-anaknya yang masih bersekolah.“Orang faham, banyak keluarga yang memerlukan di flat ini.“Kadang-kadang ada yang hulur bantuan dan juga kirim sumbangan kepada anak-anak dan mereka bawa balik kepada saya di rumah.”


Apa ada dengan Kazakhstan?

Saya tidak pernah sampai di Kazakhstan.Tetapi banyak rakyat Malaysia sudah pergi ke negara Asia Tengah itu.Begitu juga dengan adanya rakyat Kazakhstan yang datang ke negara ini.Malah ada orang Malaysia yang berkahwin dengan rakyat Kazakhstan.Beberapa bulan lalu pun, saya dapat tahu ada pelajar Kazakhstan yang berjaya menamatkan pengajian mereka pada peringkat sarjana di Universiti Kebangsaan Malaysia (UKM).Pertama kali saya mengetahui mengenai Kazakhstan adalah pada tahun 1976 melalui perpustakaan Pusat Kebudayaan Soviet.Pusat itu mengedarkan buku kecil mengenai republik-republik dalam Soviet Union.Ketika itu nama rasminya ialah Republik Sosialis Soviet Kazakh (Kazakh SSR).Semasa zaman kebangkitan Islam tahun 1980-an, saya mencari maklumat mengenai umat Islam di Soviet Union, khususnya di negara-negara yang merupakan wilayah Islam sebelum ditakluk oleh Rusia iaitu Kazakhstan, Uzbekistan, Turkmenistan, Azerbaijan, Kyrgyzstan dan Uzbekistan.Realitinya penduduk wilayah-wilayah itu sudah menjadi sekular dan agama berada begitu jauh daripada masyarakat, hanya tinggal sebagai warisan.Namun begitu, apabila Soviet Union tumbang, bukan saja mereka merdeka tetapi menganggap diri mereka sebahagian daripada dunia Islam.Mereka mengadakan hubungan baik dengan Turki dan Iran sambil menyertai Pertubuhan Kerjasama Islam (OIC).Kazakhstan kekal menjadi sekutu Rusia dengan menyertai pertubuhan bekas negara Soviet, Komanwel Negara-negara Merdeka (CIS), Kesatuan Ekonomi Eurasia dan Pertubuhan Perjanjian Keselamatan Kolektif yang kesemuanya adalah pimpinan Moscow.Bagaimanapun, dari segi identiti dan budaya, Kazakhstan berusaha untuk menjarakkan diri dari Rusia.Walaupun kaum utama Kazakhstan ialah orang Kazakh tetapi ia adalah negara berbilang kaum dengan 30 peratus penduduknya merupakan orang Rusia.Selain itu, terdapat etnik lain seperti Uyghur.Ada dua sudut bagi Kazakhstan menjarakkan diri dari Rusia.Sudut pertama ialah merapatkan diri dengan dunia Barat.Kedua, menegaskan identiti pribumi Kazakh.Untuk itu, mereka mengubah tulisan bahasa Kazakh daripada Cyrillic kepada Latin.Langkah ini menimbulkan rasa tidak senang di kalangan orang Rusia di negara itu.Tindakan lain ialah menggalakkan penguasaan bahasa Inggeris.Walaupun ia bertujuan untuk meningkatkan nilai global Kazakhstan, tetapi ia juga dilihat sebagai usaha menjarakkan diri daripada Rusia.Tetapi kalangan akademik Kazakhstan tidak melihat bahasa Inggeris hanya berada di Amerika atau Britain.Beberapa tahun lalu, sekumpulan pensyarah bahasa Inggeris UKM diundang ke Almaty untuk membincangkan hubungan akademik antara kedua negara.Pihak Kazakhstan berminat untuk meningkatkan penguasaan bahasa Inggeris generasi muda mereka dengan menghantar pelajar-pelajarnya ke Malaysia.Satu lagi tindakan yang menimbulkan rasa tidak senang orang Rusia ialah “Kazakhization” .Dalam dasar ini, keutamaan bagi pelantikan jawatan kerajaan adalah dari kalangan pribumi Kazakhstan yang bukan saja dari kalangan orang Kazakh tetapi kaum-kaum lain daripada orang Rusia.Ibu kota Kazakhstan juga dipindahkan dari Alma Ata yang mempunyai penduduk majoriti orang Rusia ke bandar baharu Astana.Alma Ata ditukar nama kepada Almaty.Pemimpin yang membentuk Republik Kazakhstan selepas kemerdekaannya ialah Presiden Nursultan Nazarbayev.Beliau adalah Presiden Kazakh SSR dan anggota Politbiro Soviet yang hampir dilantik sebagai Naib Presiden Soviet Union sebelum negara itu tumbang.Beliau menjadi presiden Kazakhstan dari tahun 1991 hingga tahun 2019.Itupun beliau masih menyandang jawatan Majlis Keselamatan yang mempunya kuasai ke atas angkatan tenteranya.Nazarbayev diisytiharkan sebagai Bapa Kazakhstan dan patungnya didirikan di medan-medan.Ibu kota Kazakhstan, Astana dinamakan sebagai Nur Sultan.Beberapa tahun lalu, saya menerima buku kulit tebal tulisan Presiden Nursultan Nazarbayev mengenai aspirasinya terhadap Kazakhstan.Buku terjemahan itu adalah dalam bahasa Melayu yang diterbitkan oleh kerajaan Kazakhstan.Maknanya ia ditujukan pada rakyat negara ini.Dalam demonstrasi dan rusuhan yang berlaku di Almaty minggu lalu, patung Nazarbayez ditarik dan dijatuhkan.Kemarahan rakyat adalah terhadap Nazarbayev, keluarganya dan elit politik dan ekonomi negara.Ini kerana mereka berasakan bahawa kekayaan Kazakhstan hanya tertumpu pada segelintir keluarga dan golongan yang membolot kuasa politik dan ekonomi.Sememangnya kemarahan rakyat tercetus dengan kenaikan harga minyak pada 1 Januari lalu.Tetapi terdapat banyak isu yang terhimpun sepanjang Nazarbayev menjadi presiden selama 29 tahun.Kazakhstan adalah sebuah negara kaya yang bukan saja memiliki banyak minyak tetapi juga bahan lain seperti uranium.Kekayaan ini membolehkan Kazakhstan membangun termasuk melaksanakan projek mega.Ada segolongan elit yang bukan sahaja kaya tetapi menunjukkan kemewahan mereka.Sementara golongan pekerja yang membolehkan kekayaan itu terjana tidak dapat merasai apa yang golongan elit itu nikmati.Dua perkara yang menjadi isu di Kazakhstan ialah demokrasi dan kapitalisme.Apabila Soviet Union tumbang dan Kazakhstan merdeka, maka rakyatnya mengharapkan bahawa sistem demokrasi akan membawa kepada suatu pemerintahan yang mengambil kira suara rakyat.Ini kerana sistem totalitarian Soviet sebelum itu mengongkong kehidupan rakyat hinggakan akhirnya ia tidak dapat berfungsi.Lebih penting lagi iagi ialah sistem ekonomi.Sistem komunis Soviet ternyata gagal, maka mereka mengharapkan sistem pasaran bebas dapat memberi peluang saksama untuk semua rakyatnya berusaha dan menjadi lebih senang.Tetapi harapan rakyat ini tidak dipenuhi.Nazarbayev tidak komited pada demokrasi.Beliau memerintah secara autokratik dan sistem pilihan raya yang diadakan adalah diragui kebersihannya.Ia hanya memberi kemenangan kepada pihak dirinya dengan tiada peluang langsung bagi pembangkang.Dalam hal ekonomi pula, seperti di Rusia, harta yang asalnya milik negara pada zaman Soviet jatuh ke tangan elit politik dan ekonomi.Dari situ mereka menjadi kaya raya dengan tiba-tiba sedangkan golongan lain dalam masyarakat kehilangan perkhidmatan kerajaan yang pada zaman Soviet diberikan secara percuma.Tekanan daripada rakyat ini akhirnya menyebabkan Nazarbayev berundur pada tahun 2019.Jawatan presiden kini disandang oleh Kassym-Jomart Tokayev yang dikenali sebagai boneka Nazarbayev.Pengunduran Nazarbayev dari jawatan presiden memberi harapan baru pada rakyat Kazakhstan untuk mendapatkan perubahan.Lebih-lebih lagi Tokayev turut menjanjikan perubahan itu.Namun setelah dua tahun berlalu dan tiada perubahan, mereka hilang kepercayaan pada Topayev.Pada sudut lain pula ada kalangan rakyat percaya bahawa pihak yang menghalang Tokayev daripada melakukan perubahan ialah Nabayev yang masih berkuasa dan berpengaruh.Apabila rusuhan reda, ada laporan menyatakan bahawa pihak perusuh berpuas hati kerana tindakan mereka mencapai matlamat kerana keluarga Nazarbayev meninggalkan Kazakhstan.Maknanya tindakan mereka ini ditujukan kepada Nazarbayev dan bukannya Tokayev.Tiga hari selepas rusuhan itu, Tokayev mengembalikan harga minyak seperti yang dituntut para penunjuk perasaan dan memecat Kabinet kerajaan yang membuat keputusan menaikkan harga minyak itu.Kabinet kerajaan itu pula dikatakan sebagai sekutu Nazarbayev.Tokayev mengisystiharkan darurat nasional dua minggu, menggantung perkhidmatan internet dan meminta bantuan ketenteraan dari Rusia.Beliau menyalahkan rusuhan itu kepada anasir-anasir asing dan pengganas IS.Suatu dakwaan yang segera ditolak oleh Amerika Syarikat (AS).Sementara ancaman dari IS adalah terlalu kecil, itupun kalau ada.Kini persoalan timbul, mungkinkah berlaku krisis antara Tokayev dengan Nazarbayev.Satu lagi ialah kemungkinan Kazakhstan turut terheret dalam pertembungam geopolitik yang sedang berlaku antara Barat iaitu AS dan Eropah dan Timur iaitu Rusia dan China.


Jangkitan harian catat 380 kes, 9 lagi terkorban

380 kes baru Covid-19 direkodkan semalam menjadikan jumlah keseluruhan sebanyak 5,031,076 kes.
Sebanyak 373 pesakit turut dilaporkan sembuh, menjadikan jumlah keseluruhan kes sembuh sebanyak 4,982,772.
Ketika ini, 11,412 kes aktif direkodkan di mana 10,844  atau 95% daripadanya menjalani kuarantin kendiri.
Tiada pesakit ditempatkan ke pusat kuarantin sementara 542 (4.7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 26 kes dan 11 daripadanya memerlukan bantuan alat pernafasan.
Sembilan kematian dicatatkan menjadikan keseluruhan korban akibat wabak itu sebanyak 36,892 orang.


Kes baru Covid-19 menurun bawah 12,000

Malaysia merekodkan kes baru sebanyak 11,889 menjadikan kes keseluruhan Covid-19 meningkat sebanyak 2,257,584 kes.Sarawak kekal mencatat kes harian tertinggi sebanyak 2,413 hari ini disusuli Selangor yang mencatat 1,568 kes jangkitan.Sabah mencatatkan kes harian sebanyak 872, Kedah (710), Kelantan (858), Perak (959), Pulau Pinang (779), Kuala Lumpur (289), Pahang (831), Melaka (378), Negeri Sembilan (197), Terengganu (699) dan Johor (1,217).Putrajaya (36), dan Perlis (81) sahaja negeri yang mencatat kes dua digit hari ini.Sementara Labuan (2) mencatatkan kes satu digit hari ini.Negara juga mencatat sebanyak 15,891 kes sembuh menjadikan jumlah keseluruhan kes sembuh meningkat kepada 2,070,715.Dalam pada itu, kes yang memerlukan rawatan di unit rawatan rapi (ICU) adalah sebanyak 904 kes di mana 850 daripadanya disahkan Covid-19 sementara 54 kes lagi kes disyaki dan masih dalam siasatan.Sementara itu pesakit yang memerlukan bantuan pernafasan adalah sebanyak 492 kes di mana 380 adalah kes Covid-19 dan 112 lagi adalah kes disyaki dalam masih dalam siasatan.Dari 11,889 kes harian yang dilaporkan pada hari ini, 179 kes (1.5%) adalah daripada Kategori Tiga, Empat, dan Lima, dan 11,710 kes (98.5%) lagi adalah terdiri daripada Kategori Satu dan Dua.


Peguam Rosmah bantah Sri Ram berhujah sendiri permohonan gugurnya sebagai pendakwa

Pasukan pembelaan Rosmah Mansor hari ini membantah percubaan Gopal Sri Ram untuk berhujah sendiri dalam permohonan Rosmah bagi melucutkan kelayakannya sebagai pendakwa utama dalam perbicaraan kes pengubahan wang haram dan pengelakan cukainya.Peguam Rosmah, Mohamed Reza Rahim memberitahu hakim Mahkamah Tinggi Mohamed Zaini Mazlan bahawa ia mungkin melibatkan konflik kepentingan kerana Sri Ram adalah subjek dalam kes ini.“Ia juga melanggar Peraturan 5 Profesion Undang-undang (Amalan dan Etiket) 1978. Kami amat terkejut apabila rakan saya (Sri Ram) memutuskan untuk membuat ‘pusingan U’,” katanya sambil menambah bahawa pasukan pembelaan tidak sedar mengenai perkara itu (Sri Ram sendiri akan berhujah).Sri Ram pula membalas bahawa beliau telah menerima arahan daripada peguam negara untuk berhujah dalam kes berkenaan.“Saya menerima arahan daripada Ahmad Akram (timbalan pendakwa raya) petang tadi dan arahan itu datang daripada peguam negara. Beliau (Ahmad Akram) berkata beliau akan berasa selesa jika saya berhujah sendiri dalam kes saya ini.“Ia bukan soal kemampuan Akram. Namun saya serahkan kepada mahkamah untuk membuat keputusan,” kata Sri Ram.Semalam, mahkamah menetapkan pendengaran bantahan awal pihak pendakwaan terhadap permohonan hilang kelayakan itu oleh isteri bekas perdana menteri Najib Razak.Mahkamah juga akan mendengar permohonan kedua Rosmah supaya Mohamed Zaini menarik diri dan menangguhkan perbicaraan sementara menunggu keputusan rayuannya di Mahkamah Rayuan untuk membatalkan kelayakan hakim itu.Hakim Zaini menangguhkan prosiding hari ini dan menetapkan esok untuk mendengar semua perkara berkenaan.Ini adalah kali kedua Rosmah memfailkan permohonan terhadap Zaini – yang juga mendengar perbicaraan berkaitan kes rasuah melibatkan hibrid solarnya – menolak permohonan untuk menarik diri daripada mendengar perbicaraan pada 14 Disember.Pada 27 Januari lepas Rosmah menfailkan notis usul bagi membatalkan kelayakan Sri Ram daripada mengetuai pasukan pendakwaan dalam perbicaraan pengubahan wang haram dan pengelakan cukainya.Dalam afidavit sokongannya, Rosmah mendakwa Peguam Negara Idrus Harun telah bertindak di luar bidang kuasanya apabila melantik Sri Ram sebagai timbalan pendakwa raya kanan untuk mengetuai siasatan skandal 1Malaysia Development Berhad (1MDB) dan pendakwaan terhadap mereka yang terlibat.Rosmah berkata selepas meneliti surat pelantikan bekas hakim Mahkamah Persekutuan sebagai timbalan kanan pendakwa raya bertarikh 21 Mei 2021, mengikut Seksyen 376 (3) Kanun Tatacara Jenayah, beliau mendapati pelantikan itu tidak merujuk kepada kesnya.Beliau berkata jika mahkamah berpendapat bahawa Idrus telah bertindak secara teratur selaras dengan kuasa berkanunnya, Sri Ram masih bukan individu yang “layak dan sesuai” untuk mendakwa kes itu.Rosmah, 70, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri.Kesalahan itu didakwa dilakukan di Affin Bank Berhad, Bangunan Getah Asli cawangan, Jalan Ampang di sini antara 4 Disember 2013 dan 8 Jun 2017, dan di LHDN di Kompleks Bangunan Kerajaan, Jalan Tuanku Abdul Halim antara 1 Mei 2014 dan 1 Mei 2018.


Pihak berkuasa kesihatan di Labuan berdepan ledakan varian Delta

Varian yang membimbangkan (VOC) Covid-19 dikenal pasti sebagai antara faktor Labuan mengalami lonjakan kes yang besar sejak beberapa hari lalu, kata Pengarah Kesihatan Labuan Dr Ismuni Bohari.Beliau berkata VOC Delta (B.1.617.2) mempunyai kadar jangkitan yang tinggi, sekali gus mempercepat penularan dalam masyarakat.“Mereka yang dijangkiti virus varian ini juga mengalami gejala yang teruk,” katanya kepada Bernama hari ini.Menurut Dr Ismuni, pergerakan masyarakat semasa sambutan Aidilfitri yang lalu turut menyebabkan penularan Covid-19 meluas dengan cepat.“Kami juga mengenal pasti sebuah keluarga yang besar tinggal bersesak di dalam sebuah rumah menyebabkan jangkitan dalam kalangan ahli keluarga, serta menyukarkan pihak berkuasa untuk menstabilkan penularan,” katanya.Beliau turut mendedahkan beberapa syarikat dalam sektor penting terpaksa ditutup sementara bagi proses sanitasi selepas sejumlah kes positif dikesan dalam kalangan pekerja mereka, sementara pengesanan kes aktif dipertingkat dengan bantuan klinik swasta, membolehkan 2,000 sampel diambil setiap hari berbanding 800 sebelum ini.Dr Ismuni berkata Labuan mencatatkan 191 kes baru semalam selain tujuh kematian dan sebahagian kes harian baru semalam disumbangkan oleh empat kluster aktif iaitu Patau-Patau (23 kes), Simpang Sahari (16), Simpang Sungai (7) dan Victoria Merdeka (12).


KKM lulus 4053 permohonan pegawai kontrak ke jawatan tetap

Kementerian Kesihatan (KKM) telah meluluskan 4,053 daripada 8,672 permohonan awal ke jawatan tetap membabitkan pegawai perubatan, pergigian dan farmasi kontrak bagi tahun ini.
Menteri Kesihatan Khairy Jamaluddin berkata ia merangkumi pegawai perubatan seramai 3,215 orang, pegawai pergigian (438) dan pegawai farmasi (400) manakala calon simpanan ialah 225 orang.
“Ini adalah penambahan jawatan tetap paling tinggi sejak 2016 sejak dasar kontrak dimulakan dan selepas ini, kita ada sekurang-kurangnya 1,500 jawatan tetap setiap tahun yang akan kita tawarkan kepada pegawai kontrak,” katanya pada sidang media selepas menjadi antara panel dalam sesi Dialog Polisi The Future of Our Healthcare sempena Sidang Kemuncak Dasar Kesihatan 2022 semalam.
Beliau berkata KKM akan berbincang dengan Suruhanjaya Perkhidmatan Awam bagi menentukan sama ada mereka yang tidak berjaya memohon jawatan tetap boleh memohon semula atau sebaliknya.
“Saya faham ada yang kecewa sebab itu KKM akan melihat selepas kita bincang dengan MMA (Persatuan Perubatan Malaysia) laluan kerjaya untuk mereka yang tak dapat jawatan tetap, sekurang-kurangnya memastikan mereka dapat insentif baik dan diberi peluang sambung latihan mereka di peringkat kepakaran dan subkepakaran,” katanya.
Khairy berkata KKM juga sedang melihat model yang sesuai sama ada sebuah Suruhanjaya Perkhidmatan Kesihatan perlu ditubuhkan mengikut undang-undang atau secara pentadbiran.
Beliau perkara itu bukan fokus utama KKM ketika ini namun akan turut dibincangkan dalam Kertas Putih Kesihatan yang dijangka dibentang di Parlimen pada hujung tahun ini.
“Kalau tanya kita (KKM), tentulah kita perlukan suruhanjaya kita sendiri, jadi kita tidak tertakluk kepada dasar biasa di bawah SPA… contohnya kalau kita nak perjuangkan elaun tertentu dalam KKM, kita tertakluk dengan dasar umum JPA (Jabatan Perkhidmatan Awam), maknanya dasar ini mesti sama dengan perkhidmatan lain.
“Kita mulakan selangkah demi selangkah pada satu-satu masa… Kita nak ada suruhanjaya sendiri tetapi bila (mahu) minta atau lulus, boleh dibincangkan dalam rangka-rangka Kertas Putih Kesihatan,” katanya.


Bekas pegawai kanan KBS dipenjara 15 tahun, denda RM284.2 juta kes rasuah, pengubahan wang haram

Bekas setiausaha Bahagian Kewangan, Kementerian Belia dan Sukan (KBS) Otman Arsahd hari ini dijatuhi hukuman penjara 15 tahun dan didenda berjumlah RM284.2 juta selepas didapati bersalah oleh Mahkamah Sesyen Kuala Lumpur atas 32 pertuduhan salah guna kedudukan dan mengemukakan tuntutan palsu serta 64 tuduhan pengubahan wang haram, 11 tahun lepas.
Hakim Kamarudin Kamsun menjatuhkan hukuman itu terhadap Otman, 64, selepas mendapati pihak pendakwaan berjaya membuktikan kes melampaui keraguan munasabah di akhir kes pembelaan.
“Setelah mahkamah mendengar keterangan bersumpah daripada kesemua saksi-saksi dan meneliti kesemua eksibit serta hujahan dikemukakan, mahkamah memutuskan bahawa pihak pembelaan gagal menimbulkan keraguan munasabah terhadap kes pendakwaan.
"Oleh itu, tertuduh didapati bersalah dan disabitkan atas kesemua pertuduhan yang dikenakan terhadapnya," kata Kamarudin.
Bagi 17 kesalahan membabitkan tuntutan palsu, mahkamah memerintahkan Otman dipenjara berjumlah 243 tahun dan didenda RM190 juta atau dipenjara 119 bulan, sekiranya gagal membayar denda manakala bagi 15 tuduhan salah guna kedudukan, lelaki itu dipenjara 85 tahun dan didenda RM10.8 juta atau dipenjara 125 bulan, sekiranya denda gagal dibayar.
Sementara itu, bagi 64 pertuduhan menerima wang hasil daripada aktiviti haram, mahkamah memerintahkan Otman dipenjara antara tiga bulan dan 11 tahun dan didenda berjumlah RM83.4 juta atau dipenjara 934 bulan, sekiranya denda gagal dibayar.
Bagaimanapun, Kamarudin mengarahkan kesemua hukuman penjara itu berjalan secara serentak bermula hari ini, menjadikannya selama 15 tahun.
Hakim itu juga membenarkan permohonan peguam Muhammad Rafique Rashid Ali, yang mewakili Otman untuk menangguhkan pelaksanaan hukuman denda dan penjara itu dengan syarat wang jaminan ditambah sebanyak RM300,000 dengan seorang penjamin.
Sebelum ini, tertuduh dijamin RM250,000 dengan seorang penjamin.
Kamarudin mengarahkan jaminan RM100,000 dibayar hari ini dan baki selebihnya iaitu RM200,000 dibayar sebelum atau pada Isnin depan.
Sementara itu, Kamarudin membenarkan permohonan pendakwaan untuk melucuthakkan kesemua 119 harta termasuk gelang tangan, cincin, jam tangan dan wang tunai kepada Kerajaan Malaysia mengikut Seksyen 40(1) Akta Suruhanjaya Pencegahan Rasuah Malaysia (SPRM) 2009.
Hakim itu turut membenarkan satu warta dikeluarkan kepada pihak ketiga yang ingin menuntut harta-harta antaranya beg tangan mewah berjenama Hermes Birkin dan Prada, beberapa kenderaan mewah dan wang tunai dan mahkamah menetapkan 26 Sept ini untuk sebutan kes.
Terdahulu, semasa memohon hukuman yang ringan, Muhammad Rafique meminta mahkamah mengambil kira anak guamnya yang kini tidak lagi bekerja sejak dituduh pada 2016 dan hanya bergantung harap kepada keluarganya.
“Selama tujuh tahun, dia hanya memfokuskan diri untuk menghadiri perbicaraan kesnya dan tidak pernah gagal hadir ke mahkamah sepanjang perbicaraan dijalankan,” kata peguam itu dan memohon hukuman penjara dan denda ditangguhkan sementara rayuan didengar dan diputuskan di Mahkamah Tinggi.
Bagaimanapun, Timbalan Pendakwa Raya (TPR) Farah Yasmin Salleh memohon hukuman berbentuk pencegahan sebagai pengajaran kepada semua lapisan masyarakat terutamanya penjawat awam agar tidak melakukan kesalahan rasuah di masa akan datang.
“Tertuduh tidak sekali pun menyebut semasa memohon supaya hukuman diringankan yang dia telah insaf atas perbuatan yang dilakukan. Apa yang dipertikaikan adalah sumber duit yang diterima. Dana yang disalah guna sepatutnya untuk kemajuan sukan dan atlet negara. Pendakwaan memohon hukuman penjara antara lapan dan 10 tahun yang kami anggap wajar kerana perbicaraan kes juga telah berlangsung hampir lapan tahun,” katanya.
Otman, kelihatan tenang sepanjang prosiding hari ini.
Pada 31 Mac 2016, Otman didakwa atas 32 pertuduhan salah guna kedudukan dan mengemukakan tuntutan palsu membabitkan nilai RM38.4 juta di Pejabat Majlis Sukan Negara, Kompleks Sukan Negara, Bukit Jalil di sini antara 28 Feb 2012 hingga 18 Nov 2015.
Bagi 17 kesalahan membabitkan tuntutan palsu, pertuduhan dikemukakan mengikut Seksyen 18 (a) SPRM 2009, manakala 15 lagi pertuduhan salah guna kedudukan dibuat mengikut Seksyen 23(1) akta sama.
Pada 21 April 2016, Otman didakwa atas 64 pertuduhan menerima wang berjumlah RM16,623,000 hasil daripada aktiviti haram ke dalam akaun Maybank, RHB dan CIMB Berhad menerusi cek antara 7 Mac 2012 hingga 11 Dis 2015 di beberapa lokasi berbeza antaranya RHB Bank cawangan Presint 8, Putrajaya; Menara Maybank Jalan Tun Perak dan Maybank Jalan Raja.
Pertuduhan dikemukakan mengikut Seksyen 4(1) (b) Akta Pencegahan Pengubahan Wang Haram dan Pencegahan Pembiayaan Keganasan Dan Hasil Daripada Aktiviti Haram 2001 yang membawa hukuman penjara sehingga 15 tahun atau boleh juga didenda tidak kurang daripada lima kali ganda jumlah atau nilai hasil daripada aktiviti haram, jika sabit kesalahan.
Pendakwaan turut dikendalikan TPR Norzilati Izhani Zainal, Haresh Prakash Somiah dan Harris Ong Mohd Jeffery Ong.


Saksi utama kes rasuah Guan Eng dakwa diugut bayar RM19 juta kepada orang tengah

Seorang saksi penting dalam perbicaraan kes rasuah Lim Guan Eng mengakui di Mahkamah Sesyen Kuala Lumpur hari ini bahawa antara sebab beliau membayar RM19 juta kepada orang tengah bernama G Gnanaraja adalah kerana diugut akan didakwa mengikut Akta Pencegahan Pengubahan Wang Haram (Amla) berhubung penglibatannya dalam projek terowong dasar laut Pulau Pinang yang kontroversi.
Pengarah Consortium Zenith Construction Sdn Bhd (CZCSB) Zarul Ahmad Mohd Zulkifli, 52, berkata beliau menerima ugutan daripada Gnanaraja melalui mesej Whatsapp, yang mengandungi nama dan nombor pengenalan Zarul.
Semasa pemeriksaan balas oleh peguam Gobind Singh Deo yang mewakili Lim, saksi pendakwaan ke-23 itu berkata beliau membuat aduan kepada Suruhanjaya Pencegahan Rasuah Malaysia (SPRM) berhubung ugutan itu apabila ditahan oleh suruhanjaya itu selama 11 hari pada Januari 2018.
“Siasatan terhadap Gnanaraja bermula selepas saya dibebaskan daripada tahanan SPRM. Saya disoal oleh badan pencegah rasuah tentang laporan yang saya buat terhadapnya.
“Bagaimanapun, saya tidak ditunjukkan mesej Whatsapp yang dicetak daripada perbualan semasa siasatan. Mereka (SPRM) hanya menunjukkan kepada saya mesej (WhatsApp) terus daripada telefon Gnanaraja,” katanya.
Zarul juga bersetuju dengan cadangan Gobind bahawa CZCSB akan terjejas jika prosiding Amla terhadapnya diteruskan.
Terdahulu, Gobind dan timbalan pendakwa raya Wan Shaharuddin Wan Ladin bertelagah mengenai salinan kenyataan Gnanaraja yang direkodkan oleh SPRM semasa siasatan.
Gobind meminta pihak pendakwaan mengesahkan sama ada mesej WhatsApp antara Zarul dan Gnanaraja telah dikurangkan kepada satu kenyataan dan Wan Shaharuddin menjawab bahawa bukan beban pihak pendakwaan untuk membantu pihak pembelaan dalam perkara tersebut.
Peguam itu seterusnya berkata pihak pendakwaan juga masih belum menjawab permohonan mereka untuk mendapatkan salinan mesej WhatsApp Gnanaraja yang mereka mohon minggu lepas.
Wan Shaharuddin menjawab beliau masih berusaha mendapatkannya daripada pegawai penyiasat lain dan akan mengesahkannya esok.
Lim, 61, didakwa menggunakan kedudukan sebagai ketua menteri Pulau Pinang untuk menerima rasuah RM3.3 juta dalam membantu syarikat milik Zarul bagi mendapatkan projek pembinaan bernilai RM6,341,383,702.
Lim dituduh melakukan perbuatan itu di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.
Bekas ketua menteri Pulau Pinang itu juga didakwa meminta 10% daripada keuntungan diperoleh syarikat itu daripada Zarul, sebagai penghargaan mendapatkan projek tersebut.
Perbuatan itu didakwa dilakukan berhampiran The Garden Hotels, Lingkaran Syed Putra, Mid Valley City di sini pada Mac 2011.
Lim, juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.
Perbicaraan di hadapan hakim Azura Alwi bersambung esok.


3,551 jangkitan baru dicatat, Selangor tertinggi dengan 1,137 kes

Malaysia mencatat 3,551 kes baru hari ini menjadikan kes keseluruhan Covid-19 meningkat sebanyak 427,927 kes.Selangor mencatat angka tertinggi kes harian sebanyak 1,137 disusuli Kuala Lumpur (477), Sarawak (391), Kelantan (326), dan Pulau Pinang (305).Hanya Labuan (2) dan Perlis (3) sahaja yang mencatatkan kes satu digit hari ini.MENYUSUL LAGI


Bekas pegawai bank Goldman Sachs memohon belas ihsan dalam kes 1MDB

Bekas jurubank Goldman Sachs Group Inc, Roger Ng yang disabitkan bersalah kerana membantu menggelapkan dana kekayaan negara 1MDB, merayu kepada mahkamah New York untuk mengurangkan hukuman penjara terhadapnya.
Menjelang pendengaran hukuman yang dijadualkan pada 9 Mac, peguam Ng memohon mahkamah memberi belas kasihan dan menjatuhi hukuman penjara yang dijalani anak guamnya di Malaysia.
Ng, bekas ketua perbankan pelaburan Goldman di Malaysia, menjalani hukuman penjara enam bulan di Malaysia sebelum dia ditangkap oleh pihak berkuasa AS pada 1 November 2018, menurut pemfailan mahkamah.
Pada Oktober 2020, Goldman bersetuju membayar AS$2.9 bilion (RM12.86 bilion) dan unit Malaysianya mengaku bersalah atas pertuduhan rasuah, untuk menyelesaikan siasatan ke atas penyelewengan berbilion dolar daripada 1MDB dan pembayaran rasuah bagi mendapatkan perniagaan di Wall Street.
Juri persekutuan di Brooklyn mensabitkan Ng pada April tahun lalu kerana bersubahat melanggar undang-undang anti-rasuah dan melakukan pengubahan wang haram.
Ng berdepan hukuman penjara sehingga 30 tahun.
"Dilucutkan maruahnya di penjara Malaysia, dia mengalami sakit, ketakutan, bersendirian dan putus asa, dan masih mengalami kesan melemahkan PTSD," kata peguam itu semasa mereka memohon hakim membenarkannya pulang ke Malaysia, di mana dia masih tertakluk kepada pertuduhan jenayah berkaitan kecurian besar-besaran melibatkan dana 1MDB.
Reuters tidak dapat menghubungi pegawai penjara bagi mendapatkan maklumat lanjut berhubung syarat tersebut.
Pendakwa raya berkata dia membantu bekas bosnya Tim Leissner menggelapkan wang dana tersebut, melakukan pengubahan wang haram dan merasuah pegawai bagi mendapatkan perniagaan untuk Goldman.
"Peranan Ng dalam kesalahan itu adalah minimum, dan satu-satunya dakwaan bertentangan terhadapnya dibuat Tim Leissner, yang jelas luar biasa," kata peguam bela dalam dokumen mahkamah.


Majlis Keselamatan PBB kecam pengeboman masjid di Pakistan

Majlis Keselamatan Pertubuhan Bangsa-Bangsa Bersatu (PBB) pada Ahad mengecam “sekeras-kerasnya” insiden pengeboman di sebuah masjid Syiah di bandar Peshawar dekat barat laut Pakistan minggu lepas yang meragut 62 nyawa serta mencederakan hampir 200 yang lain.“Majlis Keselamatan simpati dan mengucapkan takziah kepada keluarga mangsa dan kerajaan Pakistan serta berharap mereka yang cedera cepat sembuh dan pulih sepenuhnya,” lapor Anadolu memetik kenyataan kementerian luar Pakistan.Insiden berkenaan berlaku di Masjid Kucha Risaldar semasa solat Jumaat, Daesh mengaku bertanggungjawab atas serangan itu.Majlis Keselamatan itu menegaskan bahawa apa jua bentuk dan manifestasi keganasan adalah satu ancaman paling serius kepada keamanan serta keselamatan antarabangsa.


Kerajaan panggil syarikat perkhidmatan e-hailing jelaskan kenaikan tambang

Kementerian Pengangkutan sedang meneliti dan berbincang dengan syarikat perkhidmatan e-hailing berhubung aduan serta rungutan orang ramai mengenai kenaikan kadar tambang yang dikatakan semakin mahal sehingga membebankan pengguna.Menteri Pengangkutan Wee Ka Siong berkata pihaknya telah mengarahkan pengurusan tertinggi memanggil syarikat terbabit untuk memberi penjelasan segera berhubung perkara itu.“Kalau dikatakan RM20 jadi RM70 dalam keadaan sekarang ia dilihat membebankan rakyat, jadi saya rasa sebagai penggubal dasar, kita akan melihat sama ada mana-mana pihak mengambil kesempatan untuk mencari keuntungan.“Saya juga telah minta Agensi Pengangkutan Awam Darat tengok balik, minta syarikat terangkan dan bagi penjelasan apa sebenarnya berlaku, saya jangka dalam sehari dua syarikat patut terangkan barulah kita boleh lihat dari segi apa patut kita buat sama ada galakkan saingan lebih banyak,” katanya kepada pemberita selepas meninjau keadaan lif dan eskalator di stesen LRT Ampang Park semalam.Beliau juga berkata kementerian itu tidak akan berkompromi dengan mana-mana syarikat yang dikesan cuba mengambil kesempatan untuk mencari keuntungan dengan meningkatkan harga atau memanipulasi kadar tambang e-hailing.Tambang perkhidmatan itu dilaporkan meningkat hingga 400% pada waktu puncak sehingga mencetuskan rasa tidak puas hati pengguna dan beberapa pihak lain kerana disifatkan tidak masuk akal sekali gus menggesa campur tangan kerajaan.


Berdepan tuduhan rasuah, Zahid akan 'memalukan' Malaysia di luar negara, kata diplomat veteran

Seorang diplomat veteran Malaysia memberi amaran bahawa keputusan memulangkan semula pasport antarabangsa Ahmad Zahid Hamidi akan menjejaskan usaha Perdana Menteri Anwar Ibrahim untuk menonjolkan pentadbirannya sebagai bebas rasuah.
Dennis Ignatius, yang kali terakhir berkhidmat sebagai duta Malaysia ke Kanada, berkata timbalan perdana menteri dilihat hanya meneruskan agenda peribadinya semata-mata dan bukannya berusaha untuk membantu kerajaan Anwar.
Beliau berkata dengan pelbagai pertuduhan rasuah yang dihadapi Zahid, presiden Umno itu akan menjadi suatu yang memalukan ketika mewakili pentadbiran Anwar di luar negara.
"Mesej apa yang akan disampaikan kepada dunia apabila timbalan perdana menteri sebuah kerajaan yang kononnya komited terhadap tadbir urus yang baik dan memerangi rasuah sendiri menghadapi pelbagai tuduhan rasuah, pengubahan wang haram dan salah guna kuasa?" tulis Ignatius di blognya.
Minggu lalu, Zahid yang berdepan 47 pertuduhan rasuah, pecah amanah dan pengubahan wang haram melibatkan yayasan kebajikan, berjaya dalam permohonannya untuk mendapatkan semula pasportnya secara kekal, selepas Mahkamah Rayuan membenarkannya bagi tujuan menjalankan tugas rasminya di luar negara.
Selepas pilihan raya umum tahun lepas yang menyaksikan Parlimen tergantung, Zahid memainkan peranan penting dalam membawa sokongan semua ahli parlimen Barisan Nasional (BN) terhadap Anwar walaupun mendapat tentangan hebat daripada pemimpin kanan yang merujuk kepada pendirian Umno menentang kerjasama dengan Anwar dan parti komponen Pakatan Harapan (PH), DAP.
Ignatius berkata Anwar tidak lama lagi akan berdepan masalah kerana Zahid terbukti menjadi dalang kepada usaha menggoncang kestabilan kerajaan negeri demi mengukuhkan pengaruhnya dalam Umno.
Beliau memetik peranan dimainkan Zahid ketika "orang kuatnya" di Sabah cuba menggulingkan kerajaan negeri, serta menggantikan ketua menteri Melaka baru-baru ini.
"Apa yang menjadi keutamaan Zahid ketika beliau terus menjejaskan kestabilan politik yang cuba disatukan oleh perdana menteri?” soal Ignatius.
Beliau juga mengkritik Setiausaha Agung DAP Anthony Loke kerana membenarkan beberapa siri pelantikan politik ke badan kerajaan, yang menyaksikan sekutu Zahid menerajui agensi penting seperti Mara dan Felcra.
"Loke dan yang lain mungkin berhempas pulas untuk mewajarkan pelantikan dilakukan Zahid tetapi rakyat tidak begitu mudah tertipu.
“Apa yang mereka lihat hanyalah ahli politik yang berkomplot dan tidak berprinsip yang tidak boleh dipercayai untuk menunaikan janji mereka dan memenuhi cita-cita sendiri," tambahnya.
Beliau berkata Anwar perlu mengekang Zahid, tetapi ia akan menimbulkan masalah.
"Sudah tentu, Anwar memerlukan Zahid dan Umno untuk mengekalkan majoriti yang stabil di Parlimen.
“Untuk mengekalkan Zahid di sisi, perdana menteri mungkin merasakan beliau perlu memberi Zahid bebas dan memberinya kelonggaran termasuk keputusan mencurigakan oleh RoS untuk membantu Zahid tidak dicabar dan langkah mengejutkan Pejabat Peguam Negara untuk tidak membantah permohonan Zahid untuk memulangkan semula pasportnya," tulis Ignatius.
Beliau merujuk kepada keputusan Menteri Dalam Negeri Saifuddin Nasution melangkaui arahan Jabatan Pendaftar Pertubuhan (RoS) kepada Umno supaya mengadakan pengundian bagi dua jawatan tertinggi parti itu.